Summary: Hiitolanjoella on hierottu salaisia patokauppoja toistakymmentä vuotta. Nyt Suomeen tulee toinen Tenojoen kaltainen lohijoki.

Lahnasenkosken patosilta Hiitolanjoella on vankkaa tekoa. Kosken pauhu käy korviin kovaa. Jos kaikki sujuu suunnitelmien mukaan, ei tällä patosillalla enää muutaman vuoden kuluttua kävellä. Silta nimittäin puretaan, ja pato sen mukana.
 Sama kohtalo odottaa joen kahta muuta patoa. Purettavat padot ovat estäneet äärimmäisen uhanalaisen Laatokan järvilohen nousun Venäjältä Hiitolanjokeen.
 Etelä-Karjalan virkistysaluesäätiö osti jo pari vuotta sitten Hiitolanjoessa olevan Lahnasenkosken voimalaitoksen Vantaan Energialta. Nyt sen haltuun tulevat loput kaksi voimalaitosta eli Ritakosken ja Kangaskosken voimalaitokset.
 Sitova esisopimus Hiitolanjoen Voiman osakekannan omistavan Suomen Pienvoiman ja Etelä-Karjalan virkistysaluesäätiön kesken on allekirjoitettu Lappeenrannassa 19.7.2019.
 Etelä-Karjalan virkistysaluesäätiön aikomuksena on purkaa kaikki kolme voimalaitosta ja padot, jotta koski pääsee kuohumaan jälleen luonnolliseen tilaansa.
 Suomeen syntyy siis uusi, merkittävä lohijoki. Vastaavaa luonnonvaraista järvilohikantaa ei löydy mistään muualta Suomesta.
 WWF:n arvion mukaan kyseessä on Suomen merkittävin padonpurkuprojekti, johon on päästy lukuisten ihmisten pitkäjänteisellä  tiimityöllä ja yhteishengellä .
 Lahnasenkosken pato on yksi kolmesta, jotka puretaan. Joen yli rakennetaan uudet sillat retkeilijoitä ja kalastajia varten.  Kalle Purhonen / Yle
 Betonista valetulla tasanteella seisoo vakavan näköinen mies. Hän on näyttelijä ja kalamies  Jasper Pääkkönen , joka viime toukokuussa saapui paikalle junalla Helsingistä.
 Rautjärvellä Etelä-Karjalassa virtaava Hiitolanjoki on Pääkköselle tuttu, sillä hän seuraa hyvin aktiivisesti vaelluskalojen elinoloja Suomessa ja tekee kaikkensa edistääkseen niitä.
 – Olen tiennyt, että nämä ovat kriittisimpiä patoja uhanalaisten vaelluskalojen kannalta Suomen rajojen sisäpuolella, Pääkkönen sanoo.
 Mutta miten Jasper Pääkkönen liittyy asiaan? Hän on lopputuloksen kannalta avainroolissa. Hänen avullaan kerättiin nimittäin viimeiset puuttuvat tuhatlappuset, joiden ansiosta kaupat voitiin tehdä.
 – Se miten päädyttiin tähän pisteeseen, on outo ja hauska sattuma, Pääkkönen kertoo.
 Erittäin uhanalainen järvilohi
 Tämä kertomus alkaa oikeastaan 1900-luvun alusta, jolloin Hiitolanjokeen rakennettiin kolme vesivoimalaa. Niiden ansiosta Rautjärven Simpeleellä on voitu valmistaa kartonkia.
 Vaikka vesivoimalla on ollut aikanaan osansa Simpeleen talouden- ja teollisuuden kasvussa, on jo pitkään ollut selvää, ettei voimalaitoksia enää tarvita. Hiitolanjoessa olevat pienet vesivoimalat tuottavat Suomen mittakaavassa minimaalisen määrän sähköä, mutta niillä on ollut iso vaikutus luonnolle.
 Hiitolanjoki on 53 kilometriä pitkä. Joesta vain kahdeksan kilometriä siitä on Suomen puolella Rautjärvellä. Loput joesta virtaa vapaana Venäjän puolella.
 Hiitolanjoki virtaa Rautjärven Simpelejärveltä Laatokalle saakka.  Nyt kaupan kohteena olivat Rita- ja Kangaskosket. Lahnasenkosken Etelä-Karjalan virkistysaluesäätiö osti jo vuonna 2017. Mikko Airikka / Yle
 Rautjärvellä alettiin puhua koskien vapauttamisesta ja ennallistamisesta jo vuonna 1998. Tuolloin kunta päätti alkaa kehittää matkailua Laatokan lohen ympärille.
 Laatokanlohi on Suomen viimeinen alkuperäinen ja täysin luonnonvarainen järvilohikanta. Tähän asti sen vaellus Laatokalta Suomeen on tyssännyt Hiitolanjoen padottuun Kangaskoskeen.
 Keskimmäinen Lahnasenkoski siirtyi Etelä-Karjalan virkistysaluesäätiön omistukseen Vantaan Energialta jo vuonna 2017, ja viimeisen kahden voimalan kauppaa on järjestelty aktiivisesti viimeiset kaksi vuotta.
 Kangaskosken voimalaitos on valmistunut vuonna 1925. Kolmesta voimalaitoksesta se puretaan ensimmäisenä.  Kari Kosonen/Yle
 Suurin osa voimalakauppojen rahoituksesta on saatu maa- ja metsätalousministeriöltä, mutta varoja kerättiin myös alueen yrityksiltä ja yhdistyksiltä. Kriittisellä hetkellä huomattiin, että yksityisiä lahjoittajia pitäisi löytää rahaa vielä noin 200 000 euron edestä. Hankkeen kokonaiskustannus on noin 3,2 miljoonaa.
 Tänä keväänä Jasper Pääkkösen puhelin soi.
 Perhokalastajien rahoilla eteenpäin
 Jasper Pääkkönen vastasi puhelimeen kesken  Spike Leen  uuden elokuvan kuvausten Thaimaassa. Puhelimen toisessa päässä oli silloisen asunto-, energia- ja ympäristöministeri  Kimmo Tiilikaisen  erityisvustaja  Riku Eskelinen .
 Heillä oli Pääkköselle pyyntö: "Auta meitä vapauttamaan Hiitolanjoki". Vaikka Pääkkönen on kiireinen mies, ei hänen tarvinnut pohtia pyyntöä pitkään.
 – Minä otin siitä saman tien kopin ja aloin soitella perhokalastusta harrastaville tuttavilleni. Alkoi syntyä sellainen perhokalastajien yya-henki. Käytännössä kaikki, joille soitin, lahjoittivat viisinumeroisen summan rahaa, Pääkkönen kertoo.
 Ministeriö ja paikalliset tahot uskalsivat lähteä edistämään kauppaa, kun yksityisrahoitusosuus oli riittävän lähellä. Erityisen suuri avustus tuli erään vakuutusyhtiön johtajalta.
 Siinä Pääkkönen joutui laittamaan myös itsensä peliin.
 Jasper Pääkkönen antoi itse rahaa ja hankki lisää lahjoittajia omasta tuttavapiiristään. Kalle Purhonen / Yle
 Harrastuksesta elämäntapa
 Kalastus on ollut Jasper Pääkkösen tärkein harrastus ja intohimo pikkupojasta asti. Ensimmäinen oma kalastamiseen liittyvä muisto on Helsingin mattolaitureilta.
 – Äiti ja isä ovat olleet pesemässä mattoja, ja muistan tosi elävästi sellaisia hetkiä, kun on pitkään tuijottanut sitä punaista kohoa ja se värähtää. Ne oli pikkupoikana ihan mielettömiä elämyksiä, Pääkkönen muistaa.
 Myöhemmin kalastuksesta tuli elämäntapa. Jos jokin lehti on vuosien varrella kirjoittanut vesivoimasta, vaelluskaloista tai muusta vastaavasta, on hyvin mahdollista, että toimittajan sähköpostiin on kilahtanut viesti henkilökohtaisesti Pääkköseltä, jolla on ollut aiheeseen lisää sanottavaa.
 Voisi kuvitella, että kansainvälistä uraa tekevällä näyttelijällä ei enää olisi sellaiseen aikaa.
 – Edelleen lähtee joskus kannanottoja eteenpäin. Nykyään yritän ajoittaa ne vain tarkemmin, Pääkkönen paljastaa.
 Patoesteiden vuoksi lohien lisääntymisalue on pysynyt pienenä ja kanta uhanalaisena. Kuvassa padottu Lahnasenkoski. Kalle Purhonen / Yle
 Jasper Pääkkönen kokee, että hänellä on vastuu nostaa esiin luontoasioita.
 – Julkisuuden henkilönä minulla on suoranainen vastuu puhua itselleni tärkeistä asioista, joilla on jotain muutakin merkitystä kuin edistää omaa asiaani. Mä pyrin mieluummin edistämään jotain tärkeämpää, tässä tapauksessa suomalaista luontoa, Pääkkönen kertoo.
 Pääkkönen on itse myös yksi niistä lahjoittajista, jotka auttoivat vapauttamaan Hiitolanjoen.
 25 000 euron lahjoitus
 Jasper Pääkkönen miettii hetken, kun häneltä kysyy lahjoitussummasta.
 – Ei kai se mikään salaisuus ole. Lahjoitin 25 000 euroa.
 Pääkkönen joutui päättämään lahjoitussummansa nopealla aikataululla. Hänen perhokalastusta harrastava tuttunsa – suomalainen vakuutuspomo – oli asian kuultuaan heittänyt hänelle vastapallon.
 – Hän lupasi lahjoittaa tuplana sen, minkä minä lahjoitan. Mun piti silti istumalta päättää, mikä se mun oma lahjoitus on. Piti miettiä oma kipuraja, että saa maksimoitua kokonaislahjoituksen, Pääkkönen kertoo.
 Siltä istumalta koossa oli yhteensä 75 000 euroa.
 Suomen merkittävin järvilohijoki
 Etelä-Karjalan virkistysaluesäätiö tulee kaupan jälkeen omistamaan kaikki kolme Hiitolanjoen koskea, kun se hankkii itselleen Kangaskosken ja ylempänä toimivien Lahnasenkosken ja Ritakosken vesivoimalat. Virkistysaluesäätiön pääasiallisia rahoittajia ovat Etelä-Karjalan kunnat ja kaupungit sekä Etelä-Karjalan liitto.
 Patokauppoja on hierottu julkisuudelta piilossa ja kaupanteko on ollut hyvin herkkää. Varpaillaan on jouduttu olemaan, ja papereiden allekirjoittamisen eteen on taisteltu pitkään.
 Hiitolanjoki tunnetaan myös nimellä Kokkolanjoki. Enimmäkseen joki on vain muutaman metrin levyinen Kalle Purhonen / Yle
 Tie on ollut mutkikas ja  takapakkeja  on tullut. Ennen ostamisaikeitakin väännettiin pitkään kalateiden  rakentamisesta.  Pitkittyneeseen viimeistelyvaiheeseen oman lisänsä toivat eduskuntavaalit ja uuden hallituksen neuvottelut.
 Pääkkönen ja muut vieraat tutustuivat koskeen viime toukokuussa. Silloin kauppojen piti olla allekirjoitusta vaille valmiit, kunnes jotain tapahtui jälleen.
 Tänään 23. heinäkuuta 2019 kauppoja yrittäneet tahot voivat vihdoin huokaista helpotuksesta, sillä kaupoista on vihdoin olemassa esisopimus.
 Yhteisellä asialla
 Koskien palauttaminen luonnontilaan alkoi haaveesta ja muuttui ajan saatossa mahdollisuudeksi. Se on ollut Rautjärven seudulla yhteistyötä ja viestijuoksua. Kun yhdeltä ovat voimat loppuneet, on joku toinen jaksanut uskoa ja kannatella.
 Asia on ollut paikallisesti esillä jo 21 vuotta, ja siinä ovat olleet vetureina kunta, yhdistykset ja muut aktiivit. Kun maali vihdoin häämöttää, tuntuu se yhteiseltä työvoitolta.
 – Kiitos kunnan päättäjille, että he ovat uskoneet koko tämän ajan tämän ajatuksen eteenpäin viemiseen, koska joltain olisi voinut uskokin loppua, kiteyttää Rautjärven kunnanjohtaja  Harri Anttila .
 Hiitolanjoen ennallistaminen Suunnitelutyö patojen purkamiseksi alkaa heti. Patojen poistaminen aloitetaan alimmalta nousuesteeltä Kangaskoskelta. Purkutyöt käynnistyvät loppukesällä 2021. Lahnasenkoski puretaan ja ennallistetaan vuonna 2022 ja Ritakoski vuonna 2023.
 Nyt ilmassa on paitsi intoa ja kiitollisuutta, myös pientä haikeutta.
 – Nämä voimalaitokset ovat mahdollistaneet Simpeleellä kartonkituotannon. Mutta kaikki ovat ymmärtäneet, että aika on ajanut ohi ja luontoarvot voidaan palauttaa. Sillä on loppujen lopuksi suurempi merkitys, sanoo Anttila.
 Rautjärven kunnanjohtaja Harri Anttila kertoo urakan olleen pitkä ja kiittelee paikallisten toimijoiden uskomista asiaan.  Kalle Purhonen / Yle
 Patokauppojen myötä Hiitolanjoella alkaa koskien ennallistaminen. Vaikka Hiitolanjoki virtaa Suomen puolella vain kahdeksan kilometrin matkan, on kyse ainutlaatuisesti hankkeesta. Suomessa koskien ennallistamista ei ole monessakaan paikassa tehty.
 Työn pitäisi valmistua vuoteen 2024 mennessä. Päämääriä on useita.
 Yksi on tietysti luontoarvojen palauttaminen ja Laatokan järvilohikannan vahvistaminen. Sen osalta työ tapahtuu verrattain nopeasti. Kalat lisääntyvät tehokkaasti, kun niille antaa mahdollisuuden.
 Hiitolanjoen patojen purkaminen on Suomessa ainutlaatuinen projekti. Kalle Purhonen / Yle
 Lohet ovat jo nyt uineet alimmalle voimalaitokselle, joten lisääntymisalue moninkertaistuu jatkossa. Muutaman vuoden lohi viettää joessa poikasena, minkä jälkeen se palaa Laatokkaan kasvamaan.
 Muutaman vuoden päästä lohet tulevat sukukypsinä takaisin Hiitolanjokeen. Alle kymmenessä vuodessa Hiitolanjoessa voi siis olla jo elinvoimainen kalakanta.
 Toinen oleellinen asia on Rautjärven alueen matkailutoiminnan kehittäminen. Alkuun kalastus tulee olemaan hyvin tiukasti säädeltyä lohikannan uhanalaisuuden vuoksi, mutta sen vahvistuessa kalastusmatkailua voidaan lisätä. Poikastuotanto on tähän saakka keskittynyt Venäjän puolelle, mutta sen odotetaan kaksinkertaistuvan. Lisäksi se tuo huomattavan määrän nousulohia ja taimenia.
 Hiitolanjoesta toivotaan Suomen merkittävintä järvilohijokea.
 Ritakosken pieni voimalaitos valmistui vuonna 1920. Siitä aika jättää vuonna 2023. Kari Kosonen/Yle
 Luonto on henkireikä
 Vaikka Jasper Pääkkönen on jo tuonut peliin runsaasti yksityistä rahoitusta, kertoo hän miettineensä matkalla myös joukkorahoituskampanjaa, jolla tuloja saataisiin lisää alueen kehittämiseen.
 On selvää, että Pääkkönen puhuu asioista intohimolla. Lohet ja niiden elinolot ovat hänelle sydämen asia.
 – Äsken olimme katselemassa jokivartta. Pelkästään se tunne, että on vapa kädessä ja saa heitellä sitä, ja sen rakkaan harrastuksen parissa puuhaaminen, vei yhtäkkiä kaikki ajatukset pois. Kyllä luonto on eräänlainen henkireikä.
 Perhokalastus on Jasper Pääkkösen rakkain harrastus ja elämäntapa. Kuvan perhovavasta on poistettu koukku. Kuvassa myös Etelä-Karjalan liiton ympäristövastaava Matti Vaittinen. Kalle Purhonen / Yle
 Kun Pääkkönen havainnollistaa perhovavan heittoa, koko olemus sulaa. Jäykkä kehonkieli vapautuu ja kasvoille leviää leveä hymy. Muutosta ei voi mitenkään olla huomaamatta.
 Yksi Pääkkösen tulevista työprojekteista liittyy myös lohiin ja jokiin. Siinä käydään läpi muun muassa Kemijoen historiaa ja kalastetaan Venäjän puolella. Venäjällä siksi, ettei se Suomessa ole Pääkkösen mukaan mahdollista. Venäjällä lohta suojellaan Pääkkösen mukaan enemmän.
 – Nyt kun kansainvälisiä töitä on ollut leffojen ja tv-sarjojen saralla, niin totta kai toivon, että voisin puhua näistä samoista asioista laajemmalle yleisölle, Pääkkönen sanoo.
 Juttua varten on haastateltu Rautjärven kunnanjohtaja Harri Anttilaa, WWF Suomen ohjelmapäällikkö Sampsa Vilhusta, Etelä-Karjalan virkistysaluesäätiön toiminnanjohtaja Hanna Ollikaista ja Etelä-Karjalan liiton ympäristöpäällikkö Matti Vaittista.
 Näyttelijä Jasper Pääkkönen, WWF Suomen ohjelmapäällikkö Sampsa Vilhunen ja Etelä-Karjalan liiton ympäristöpäällikkö Matti Vaittinen Lahnasenkoskella. Kalle Purhonen / Yle

Kun salaisista patokaupoista uupui rahaa, Jasper Pääkkönen soitti kalakavereilleen – nyt Suomeen syntyy uusi, ainutlaatuinen lohijoki


Summary: Ketogeeninen dieetti voi olla nopea ja tehokas, mutta ei tuota ajan kuluessa sen parempia tuloksia kuin muutkaan dieetit.  Voit keskustella aiheesta jutun lopussa.

2000-luvun alussa kohistiin karppauksesta, nyt muodissa on ketogeeninen dieetti. Molemmissa karsitaan hiilihydraattien määrää ruokavaliosta kovalla kädellä. Karppaajat korvasivat hiilihydraattien osuutta ravinnosta proteiineilla, rasvoilla, tai molemmilla.
 Ketogeeninen dieetti korostaa rasvoja ja karsii hiilihydraatteja Rasvojen lähteitä ovat mm. kasviperäiset öljyt, avokadot, saksanpähkinät, mantelit ja kananmunan keltuaiset Proteiineja saadaan esim. lihasta, kanasta, kalasta tai seitanista Hiilihydraatteja saadaan vihreistä kasviksista, kuten parsakaalista Viljatuotteita ja perunaa ei käytetä Jutun lopussa dosentti Pertti Mustajoki kertoo ketogeenisen dieetin hyödyistä ja haitoista
 Ketogeenisessä dieetissä puolestaan nimenomaan rasvojen määrä päivittäisessä energiansaannissa korostuu. Niitä on jopa seitsemänkymmentä prosenttia, kun hiilihydraattien osuus jää vain viiteen prosenttiin.
 Sekä äärimmäisessä karppauksessa että ketogeenisessä ruokavaliossa tavoitellaan ketogeenistä tilaa, jossa elimistö muodostaa rasvavarastoistaan energiaa muun muassa aminohappojen avulla, kun hiilihydraatteja ei ole saatavilla.
 Nykyään karppauksesta ei enää juuri puhuta, mutta ketogeenistä dieettiä markkinoidaan monilla verkkosivuilla. Esimerkiksi verkkokauppa Fitfarm myy seitsemän viikon dieettiä.
 – Ketogeeninen dieetti on ollut Yhdysvalloissa pinnalla ainakin pari vuotta ja lähtenyt liikkeelle julkkisten ruokakokeiluista. Ruokavaliona se ei ole mikään uusi juttu, mutta viime aikoina se on noussut täälläkin puheenaiheeksi, koska sillä saa aikaan nopeita tuloksia, väittää Fitfarmin valmentaja  Saila Hilvola.
 Jos optimoi lihaskasvua tai juoksee vaikka maratonia, kroppa huutaa hiilareita.  Fitfarmin valmentaja Saila Hilvola
 Verkkokaupan sivuilla kuitenkin kerrotaan, että kyseessä ei ole mikään ihmedieetti. Onnistuminen edellyttää energiavajeen luomista. Vanha totuus laihduttamisesta pätee siis tässäkin tapauksessa: kaloreita pitää kuluttaa enemmän kuin niitä nauttii.
 Hilvolan mukaan tiukka ketogeeninen dieetti ei ole järkevin vaihtoehto, jos haaveilee vain muutaman kilon painonpudotuksesta päästäkseen timmiin bikinikuntoon. Hän suosittelee dieettiä reilusti ylipainoisille ihmisille.
 – Jos on vaikka 130-kiloinen nainen, jonka on hankala liikkua painonsa vuoksi, ketogeenisellä dieetillä voi saada nopeasti massaa pois, että pääsee liikkeelle. Se motivoi jatkamaan painonpudotusta myöhemmin maltillisesti.
 Parsakaali on tärkeä hiilihydraatin lähde ketogeenisellä dieetillä. Jyrki Lyytikkä / Yle
 Hilvola on body fitness -urheilija ja tekee raskasta voimaharjoittelua kasvattaakseen lihaksiaan. Hän ei noudata ketogeenistä ruokavaliota itse.
 – Kuormittavaa ja kovatehoista liikuntaa harrastaville hiilihydraatit ovat tärkeitä. Jos optimoi lihaskasvua tai juoksee vaikka maratonia, kroppa huutaa hiilareita.
 Jyrki Lyytikkä / Yle
 Ketogeenisessä dieetissä on selvästi enemmän rasvaa kuin Valtion ravitsemusneuvottelukunnan VRN:n suomalaisissa ravitsemussuosituksissa. Hilvola kuitenkin suosittelee samantyyppisiä rasvanlähteitä kuin VRN, eli tyydyttymättömiä rasvoja, joita saa esimerkiksi kasviperäisistä öljyistä.
 Suurin ero näissä ravintoainemalleissa on hiilihydraattien määrissä. VRN:n mallissa suurin osa päivittäisestä energiaravintoaineiden saannista muodostuu hiilihydraateista, joiden osuus on 45–60 prosenttia.
 Ketogeenisessä dieetissä hiilihydraatteja on vain 5 prosenttia. Hilvolan mukaan tämä tarkoittaa enintään 20 grammaa hiilihydraatteja päivässä. Sen voi saada esimerkiksi noin puolesta kilosta vihreitä kasviksia ja kourallisesta pähkinöitä.
 En näe mitään syytä pyrkiä ketoosiin, kun ruokaa on riittävästi saatavilla, eikä ole nälänhätää.  Dosentti Pertti Mustajoki
 Yle kysyi Helsingin yliopiston dosentilta  Pertti Mustajoelta,  onko ketogeenisestä dieetistä hyötyä. Mustajoki on koulutukseltaan hormoni- ja aineenvaihduntasairauksiin erikoistunut lääkäri. Hänellä on pitkä kokemus ylipainoisten potilaiden hoitamisesta.
 Dosentti Pertti Mustajoki, mitä mieltä olet ketogeenisen dieetin ravintoainekoostumuksesta?
 – Hiilihydraatteja on erittäin vähän ja rasvojen osuus on todella suuri. Kuituja on lähinnä hiilihydraateissa. On kyseenalaista, tuleeko dieetissä kuituja riittävästi. Tutkimuksissa on todettu, että hyvin vähän hiilihydraatteja syövillä ihmisillä voi olla enemmän ummetusta ja lihaskramppeja. Myös hengitys saattaa haista ketoaineiden vuoksi.
 Mistä ketoosissa on kyse?
 – Ketoositila on syntynyt evoluution tuotteena. Se on elimistön keino pärjätä paastotilanteiden yli. Aivot käyttävät lähes yksinomaan glukoosia eli sokeria energiakseen, mutta hätätilassa ne pärjäävät myös ketoaineilla, kuten myös muu elimistö. Tämä on tarpeellinen tila ihmiselle vain niukan ravinnon aikana.
 Onko ketoosista hyötyä länsimaalaiselle nykyajan ihmiselle?
 – Ei, en näe mitään syytä pyrkiä ketoosiin, kun ruokaa on riittävästi saatavilla, eikä ole nälänhätää. Lääketieteessä ei tiedetä mitään tarvetta pyrkiä ketogeeniseen tilaan terveydellisistä syistä.
 Avokado on hyvä rasvan lähde. Anssi Leppänen / Yle
 Ylipaino on kuitenkin merkittävä ongelma. Kannattaako ketoosia käyttää painonpudotukseen?
 – Ketogeenisyys ei itsessään laihduta vaan se, että kaloreita saadaan selvästi aiempaa vähemmän, jolloin keho ottaa energiaa omasta rasvakudoksestaan. Näin tapahtuu kaikkien vähäkaloristen dieettien aikana. Ketoosi on tavallaan kaikkien niukkakaloristen dieettien sivuvaikutuksena syntyvä tila.
 – Kun laihdutetaan hyvin vähähiilihydraattisella dieetillä, tulos on keskimäärin parempi 2–3 kuukauden kuluttua kuin muilla menetelmillä, mutta vuoden kuluttua eroja ei juuri ole tuloksissa. Pitkällä aikavälillä myös ruokavalion rasvan vähentäminen toimii yhtä hyvin kuin hiilihydraattien vähentäminen.
 Verkkokaupat lupaavat, että ketogeeninen dieetti on nopea ja tehokas tapa laihduttaa. Onko se mahdollista, vaikka suurin osa ruokavaliosta koostuu rasvoista?
 – Rasvoissa on paljon kaloreita, mutta silti ketogeeninen dieetti laihduttaa. Ravitsemustutkijoiden mukaan tämä johtuu pääasiassa siitä, että ruokavalikoima vähenee radikaalisti. Hiilihydraatteja on useimmissa ruuissa, mutta dieetti rajaa ne pois. Monien ihmisten on helpompi hallita syömistään, kun valinnanmahdollisuuksia on vähemmän tarjolla. Myös sokeripitoisten juomien välttäminen vähentää kaloreita.
 Ketogeenisen dieetin sanotaan vähentävän makeanhimoa ja mielitekoja. Onko tämä totta?
 – Saattaa olla, että reilussa ketoositilassa nälän tunteet ja herkuttelutarve voivat vähentyä, mutta ei ole mitään näyttöä siitä, että ne pysyvät poissa dieetin jälkeen.
 Voit keskustella aiheesta tänään tiistaina kello 21 asti.
 Lue lisää: Anni Sirviön, 40, unenlaatu parani ja vatsavaivat katosivat – asiantuntijat muistuttavat suositus ketogeenisen ruokavalion haitoista

Muodikas ketogeeninen dieetti sisältää 70 prosenttia rasvaa – voiko sillä silti laihtua? Yle selvitti dieetin hyödyt ja haitat


Summary: Itä-Suomen hallinto-oikeus katsoi, että lapsiperheet olisi asetettu verovapaudella eriarvoiseen asemaan perheen tulojen perusteella.

Pienen eteläsavolaisen Sulkavan kunnan päätös ensimmäisen vauvavuoden verovapaudesta kumottiin Itä-Suomen hallinto-oikeudessa.
 Kunta halusi maksaa vauvan saaneelle perheelle lapsen syntymävuonna kertyneet kunnallisverot stipendin muodossa takaisin könttäsummana. Stipendinä maksettu summa olisi siis määräytynyt lapsen vanhemman tai vanhempien tulojen mukaan. Yle kertoi Sulkavan suunnitelmista  viime vuoden helmikuussa .
 Itä-Suomen hallinto-oikeus kumosi päätöksen kesäkuussa, koska oikeuden mukaan lapsiperheet olisi asetettu eriarvoiseen asemaan heidän tulojensa perusteella. Oikeus katsoi vauvaperheiden verovapauden olevan syrjintää muun henkilöön liittyvän syyn perusteella.
 Asiasta uutisoivat aiemmin muun muassa  Itä-Savo  ja  Iltalehti .
 – Hyvä, että hallinto-oikeus katsoi päätöksen läpi, ja asia on ratkaistu. Tyydymme ratkaisuun emmekä aio hakea valitusoikeutta korkeimpaan hallinto-oikeuteen, Sulkavan kunnanjohtaja  Juho Järvenpää  sanoo.
 Sulkavalla yksikään vauvaperhe ei saanut ensimmäisen vauvavuoden stipendiä, koska hallinto-oikeus määräsi täytäntöönpanokiellon, kun valitus saapui hallinto-oikeuteen.
 – Varsinaista vahinkoa ei syntynyt, Järvenpää sanoo.
 Hallinto-oikeus katsoi, että avustuksen määrän sitominen kunnallisveron määrään olisi kunnan talouden ja elinvoimaisuuden kannalta hyödyllistä, koska se voisi houkutella kuntaan veronmaksukykyisiä asukkaita tai saada heidät pysymään alueella. Vauvaperheiden verovapaus olisi kuitenkin ollut ristiriidassa lasten yhdenvertaisuuden kanssa.
 Sulkavalla syntyi viime vuonna vain muutamia vauvoja, ja 2007–2017 kuntaan on syntynyt keskimäärin noin 13 lasta vuodessa.
 Alkusyksystä kunnassa aiotaan palata pohtimaan elinvoimastrategian kautta keino syntyvyyden lisäämiseksi ja kunnan elinvoimaisuuden parantamiseksi.
 – Tämä vauvaperheiden verovapaus oli vain yksi konsti työkalupakissamme, Järvenpää sanoo.
 Sulkavalla perheille maksetaan kotihoidon kuntalisää. Kunnassa on noin 2 500 asukasta.

Pikkukunta halusi antaa vauvan syntymävuonna kertyneet kunnallisverot perheille takaisin stipendeinä – hallinto-oikeus kumosi päätöksen syrjivänä


Summary: Määräys hakkuukiellosta on voimassa kunnes hallinto-oikeus on ratkaissut valitukset tai toisin määrännyt.

Korkein hallinto-oikeus on kieltänyt Raide-Jokerin hakkuut Helsingin Pajamäessä.
 Oikeus päätti keskeyttää Patterimäen puunkaadot, jotta se voi tutkia alueen luontoarvojen turvaamiseksi tehdyn valituksen, kertoo  Suomen luonnonsuojeluliiton Uudenmaan piiri .
 Korkein hallinto-oikeus myönsi Helsingin luonnonsuojeluyhdistykselle valitusluvan asiassa eilen maanantaina. Helsingin luonnonsuojeluyhdistys teki valituslupahakemuksen korkeimpaan hallinto-oikeuteen viime perjantaina.
 Myöntäessään valitusluvan korkein hallinto-oikeus asetti samalla puunkaadoille toimenpidekiellon. Oikeus katsoo, että valitukset kävisivät hyödyttömiksi, jos Patterimäen hakkuut Raide-Jokerin tieltä aloitettaisiin nyt.
 Korkeimman hallinto-oikeuden määräys hakkuiden kiellosta on voimassa, kunnes oikeus on ratkaissut valitukset tai toisin määrännyt.
 Raide-Jokerin  tiedotteen  mukaan toimenpidekiellolla on todennäköisesti merkittäviä vaikutuksia koko projektin aikatauluihin ja kustannuksiin. Puunkaatoja Pajamäessä ei ole vielä aloitettu.
 Toimenpidekiellon tarkemmat vaikutukset eivät ole vielä selvillä.
 – Tilanne on projektin ja pääkaupunkiseudun joukkoliikenteen kehittymisen kannalta hyvin hankala, mutta teemme kaikkemme kustannus- ja aikatauluhaittojen minimoimiseksi, Raide-Jokerin tilaajan projektijohtaja  Juha Saarikoski  toteaa tiedotteessa.
 Hakkuut oli tarkoitus aloittaa jo toukokuussa
 Pajamäki-seura haki alunperin viime toukokuussa  ely-keskukselta toimenpidekieltoa  hakkuille. Raide-Jokerin rakentamista valmistelevat puunkaadot Pajamäessä oli tarkoitus aloittaa tuolloin.
 Pajamäki-seuran mukaan alueelta oli löytynyt keväällä liito-oravien papanapuu, jonka perusteella alue olisi katsottavissa liito-oravan elinpiiriksi. Kesäkuun alussa myös Helsingin luonnonsuojeluyhdistys teki ely-keskukselle oman toimenpidekieltohakemuksensa asiasta.
 Ely-keskus linjasi päätöksessään, ettei pikaraitiotien rakentamiselle Pajamäkeen ole esteitä eikä toimenpidekielloille perusteita.
 Tämän jälkeen Helsingin luonnonsuojeluyhdistys ja Pajamäki-seura jättivät Helsingin hallinto-oikeudelle valituksen Uudenmaan ely-keskuksen päätöksestä sallia puiden hakkuut Pajamäen Patterimäellä.
 Helsingin hallinto-oikeus hylkäsi puunkatoja koskevan toimenpidekieltohakemuksen välipäätöksessään viime perjantaina.
 Aiheesta aiemmin:
 Hallinto-oikeudelta ei toimenpidekieltoa Helsingin Pajamäkeen – Puunkaadot Raide-Jokerin tieltä aloitetaan mahdollisimman pian
 Hakkuut Raide-Jokerin tieltä lykkääntyivät taas Helsingissä – Kaksi yhdistystä valitti hallinto-oikeuteen, riski pikaraitiotien viivästymiseen

Raide-Jokerin uusin käänne: Korkein hallinto-oikeus kielsi hakkuut Helsingin Pajamäessä – Todennäköisesti merkittäviä vaikutuksia koko projektiin


Summary: Puheenjohtajakisassa kohtaavat nykyinen ulkoministeri Jeremy Hunt ja entinen ulkoministeri Boris Johnson.

Jatkuvaan brexit-nahisteluun vajonnut Britannian konservatiivipuolue valitsee tänään tiistaina itselleen uuden puheenjohtajan. Konservatiivien enimmäkseen iäkkään jäsenkunnan valitsemasta henkilöstä tulee myös Britannian seuraava pääministeri keskiviikkona edellyttäen ettei tapahdu yllätyksiä.
 Yle Uutiset seuraa valintaa hetki hetkeltä.
 Britannian pääministerin virka-asunto Downing Street 10 Lontoossa saa uuden asukkaan. Neil Hall / EPA
 Ehdolla konservatiivipuolueen johtoon ovat entinen ulkoministeri  Boris Johnson  ja nykyinen ulkoministeri  Jeremy Hunt . Heistä ennakkosuosikkina pidetään Boris Johnsonia, joka on tarvittaessa valmis eroamaan EU:sta jopa ilman sopimusta. Hunt olisi valmis jatkamaan neuvotteluja järjestäytyneestä erosta EU:n kanssa.
 Lisää aiheesta:
 Britanniassa kuohuu tällä viikolla – uuden pääministerin nimi vahvistuu keskiviikkona
 Konservatiivit toivovat Boris Johnsonista maan yhdistäjää – pääministerikisan ennakkosuosikki voi kuitenkin syventää Britannian kahtiajakoa
 Jo kolmas brittiministeri kertoo aikovansa  erota, jos Boris Johnsonista tulee pääministeri

Brexitin jakamat brittikonservatiivit valitsevat uuden johtajan – suora lähetys jännitysnäytelmästä klo 13.15


Summary: Poliisi kertoo, että kadonnutta on etsitty kuvauskoptereiden ja sukeltajien avulla Varsinais-Suomessa Littoistenjärvestä.

Poliisi on etsinyt kadonnutta ihmistä viime päivien aikana Varsinais-Suomessa Liedon ja Kaarinan alueella sijaitsevalla Littoistenjärvellä.
 Etsinnöissä on ollut apuna muun muassa poliisikoiraa, kuvauskoptereita ja sukeltajia. Lisäksi Turun vartiolentue on avustanut poliisia etsinnöissä helikopterin avulla.
 – Etsinnöissä ja tutkinnassa kertyneiden tietojen perusteella kadonneen ei ole syytä epäillä olevan Littoistenjärvessä, kertoo poliisi tiedotteessa.
 Etsintöjä suunnataan poliisin mukaan nyt muille alueille.
 Viime viikolla poliisi etsi kadonnutta Aurajoella, Tuomaansillan kohdalla. Toistaiseksi ei ole tiedossa, liittyvätkö etsinnät toisiinsa.
 Lue lisää:
 Vanhaan katoamistapaukseen liittyviä etsintöjä tehty Turun Aurajoessa

Poliisi etsinyt kadonnutta ihmistä viime päivinä Littoistenjärvestä


Summary: Muita turmassa mukana olleita ei ole poliisin mukaan päästy jututtamaan, eikä poliisi vahvista heidän kansalaisuuttaan.

Kustavin Iniöntiellä viime torstaina sattuneessa  kuolemaan johtaneessa ulosajossa  kuollut henkilö oli Italian kansalainen.
 Tutkinnanjohtaja rikoskomisario  Pekka Filppula  ei kommentoi tutkintaa muilta osin, sillä tutkinta on hänen mukaansa vielä alkutekijöissä.
 Aikaisemmin poliisi kertoi että onnettomuudessa olisi viitteitä ylinopeudesta. Onnettomuus tapahtui Iniöntiellä, kun henkilöauto suistui tieltä. Poliisin mukaan alkoholilla ei ollut osuutta turmaan.
 Ylen tietojen mukaan myös kolme muuta autossa mukana ollutta ovat mahdollisesti italalaisia, mutta poliisi ei vahvista tietoa. Poliisi ei kerro oliko kuollut henkilö Suomessa turistina.

Kustavin kuolonkolarissa menehtynyt oli italialainen – poliisi tutkii ulosajon syytä edelleen


Summary: Kyseessä oli 25. peräkkäinen tuloskasvun neljännes UPM:lle.

Metsäyhtiö UPM:n vertailukelpoinen liikevoitto nousi huhti-kesäkuussa 345 miljoonaan euroon. Viime vuonna vastaavana ajanjaksona lukema oli 334 miljoonaa euroa. Liikevaihto pysyi liki ennallaan ja oli noin 2 600 miljoonaa euroa.
 Toimitusjohtaja Jussi Pesonen kommentoi vuosineljänneksen olleen 25. peräkkäinen tuloskasvun neljännes UPM:lle.
 Lue lisää :
 UPM myy entisen Voikkaan tehdasalueen – ostaja kerää vanhoja tehdasalueita Kymijoen varrelta

Metsäyhtiö UPM kasvatti jälleen tulostaan, liikevaihto pysyi liki ennallaan


Summary: Kuvernööri ja hallinnon edustajat olivat viesteissään pilkanneet vastustajiaan, vähemmistöjä ja hurrikaani Marian uhreja.

Sadattuhannet ihmiset osoittivat mieltään Puerto Ricon pääkaupungissa San Juanissa maanantaina. Marssijat vaativat kuvernööri  Ricardo Rossellon  eroa.
 Tuhannet ihmiset ovat protestoineet reilun viikon ajan.
 Mielenosoitukset alkoivat, kun joukko riippumattomia toimittajia julkaisi Rossellon ja hänen kollegojensa toisilleen kirjoittamia viestejä, joissa he pilkkasivat muiden muassa toimittajia, naisia, seksuaalivähemmistöjen edustajia ja hurrikaani Marian uhreja.
 Lisäksi viestiryhmään kuuluvia Puerto Ricon hallinnon jäseniä syytetään miljardien dollarien korruptioskandaalista.
 Kuvernööri on pyytänyt anteeksi tekemiään virheitä Facebookissa julkaisemallaan videolla ja ilmoittanut, että ei hae jatkokautta ensi vuoden vaaleissa.
 Puerto Ricon kuvernööri Ricardo Rossello piti tiedotustilaisuuden 16. heinäkuuta.  Thais Llorca / EPA
 Tukijatähti joukossa
 Viesteissä oli muun muassa pilkattu laulajatähti  Ricky Martinia . Puerto Ricon johtava talousvirkamies  Christian Sobrino  esimerkiksi esitti homofobisia kommentteja puertoricolaisesta poptähdestä.
 Laulaja hylkäsikin kuvernöörin aiemman anteeksipyynnön ja liittyi mielenosoittajien joukkoon kantamalla sateenkaarilippua.
 – Korruptio on järjetöntä. Olemme väsyneitä, emmekä suostu enää tähän, sanoi Martin sosiaalisen median tilillä julkaisemassaan videossa. Lisäksi hän julkaisi kuvan itsestään mielenosoituksessa.
 – Kuinka ylpeä puertoricolainen olen. Mikä voima on kansassamme. Jatkamme taistelua, kunnes Rossello ei enää ole vallassa, kirjoitti laulaja.
 Martinin lisäksi useat muut kuuluisat puertoricolaiset muusikot ovat osallistuneet mielenosoituksiin.
 Protestoijia San Juanin kadulla 22. heinäkuuta.  Thais Llorca / EPA
 Trump lytännyt kuvernöörin
 Puerto Rico on Yhdysvaltain territorio, jonka asukkaat ovat Yhdysvaltain kansalaisia. Kuvernööri Rossello kannattaa Puerto Ricolle osavaltion asemaa.
 Yhdysvallat on tukenut Puerto Ricoa miljardeilla dollareilla toissavuotisen Maria-hurrikaanin jälkeen. Toukokuussa Yhdysvaltain  edustajainhuone hyväksyi  tukipaketin eri luonnonkatastrofeista kärsineille alueille. Alueiden joukossa oli myös Puerto Rico.
 Washington Post oli tuolloin laskenut, että Puerto Rico oli käyttänyt 11 miljardia Yhdysvaltojen lupaamista avustusrahoista.
 Yhdysvaltojen presidentti  Donald Trump  on kutsunut Rosselloa "karmeaksi kuvernööriksi".
 Presidentin mukaan hurrikaanin jälkeiseen jälleenrakennukseen tarkoitetut varat ovat olleet epäpätevien ja korruptoituneiden ihmisten käsissä.
 Puerto Ricon tilanne oli vaikea jo ennen hurrikaani Marian iskua. Hurrikaanin seurauksena kuoli  lähes 3 000 ihmistä . Sen talous on ollut jo usean vuoden ajan kuralla, ja budjettiin tehdyt leikkaukset ovat johtaneet muun muassa koulujen sulkemiseen.
 Talouskriisin ja luonnonkatastrofin yhdistelmä on johtanut massiiviseen muuttoliikkeeseen, jonka seurauksena Puerto Rico on menettänyt neljä prosenttia väestöstään.

Puerto Ricossa puoli miljoonaa ihmistä marssi kaduilla – viestiskandaali protestien taustalla


Summary: Jo viides ilmatilaloukkaus Ruotsissa tänä vuonna. Aiempiin ovat syyllistyneet yhdysvaltalais- ja venäläiskoneet.

Länsi-Ruotsissa on sattunut epätavallinen ilmatilaloukkaus, kun norjalainen poliisihelikopteri lensi ilman lupaa pitkän matkan naapurimaan puolella. Göteborgin pohjoispuolella tehty luvaton lentomatka oli peräti noin sadan kilometrin pituinen,  kertoo norjalainen Aftenposten-lehti .
 Ruotsin ulkoministeriö on lähettänyt Norjan ulkoministeriölle nootin tapahtuneen vuoksi.
 – Toukokuun 27. päivä lensi norjalainen valtion ilma-alus, poliisihelikopteri EC-135 (rekisterinumero LN-OCB), Ruotsin ilmatilaan Strömstadin pohjoispuolella ja poistui noin sata kilometriä Göteborgin pohjoispuolella, nootissa todetaan.
 Norja on pahoitellut sitä, ettei lentäjä pyytänyt  kulkuoikeutta  Ruotsin ilmatilassa. Tämä oli jostakin syystä luullut saavansa lentää naapurimaan puolella lupaa erikseen pyytämättä. Poliisihelikopteri oli matkalla Britannian Oxfordiin. Kopteri palautettiin Norjan saatua uusia poliisihelikoptereita.
 Ruotsin ilmatilaa on  maan puolustusvoimien mukaan  loukattu tänä vuonna jo viisi kertaa. Norjalaisen helikopterin lisäksi siihen ovat syyllistyneet yhdysvaltalaiset lentokoneet kolme kertaa ja venäläinen lentokone yhden kerran.

Norja loukkasi Ruotsin ilmatilaa – poliisihelikopteri lensi vahingossa luvatta sata kilometriä naapurimaassa


Työllisyysasteen trendi oli kesäkuussa 72,5 prosenttia, kertoo Tilastokeskus. Työttömyysasteen trendi oli 6,5 prosenttia.
 Työllisyysasteen trendi nousi hienoisesti, sillä se oli Tilastokeskuksen tarkennettujen lukujen perusteella pysynyt 72,4 prosentissa koko alkuvuoden. Työttömyysasteen trendi oli tarkennettujen lukujen perusteella sama kuin toukokuussa.
 Trendisarjassa työllisyyden kehityksestä on puhdistettu kausivaihtelu ja satunnainen vaihtelu. Työllisyysasteella mitataan työllisten osuutta 15–64-vuotiaasta väestöstä.
 Aiheesta aiemmin:   Työllisyys parani erityisesti miesten parissa – miehiä silti työttöminä enemmän kuin naisia

Työllisyysaste pysyi kesäkuussa likimain ennallaan


Summary: Ylen pitkäaikainen pukusuunnittelija ihmettelee itsekin, kuinka laadukkaita vaatteita puvustamossa on vuosien varrella tehty. "Huonolta näyttävä vaatekin on tehtävä hyvin", hän paljastaa.

Tätä turkkia tekee mieli hipeltää. Mutta haperolta näyttää! Turkisviitta on tehty näyttelijä  Tauno Palolle  Kustaa Vaasasta kertovaa elokuvaa varten vuonna 1969.
 – On sitä turkista jouduttu toki liimailemaan. että se pysyy kasassa. Ja vaikka sitä on käytetty moneen kertaan Palonkin jälkeen, on sen esiin ottamisessa silti jotain erityistä, miettii pukusuunnittelija  Satu-Marja Nygren .
 Nygren on tehnyt pitkän uran puvustajana ja lavastajana. Yleisradioon hän tuli töihin vuonna 1979. Vuosikymmenten varrella hän on ollut lavastamassa ja puvustamassa muun muassa  Hukkaputkea ,  Velipuolikuuta ,  Tahdon asiaa  ja  Kotikatua .
 Kotikadulta merirosvoseikkailuun! Ylen pukuja uudistetaan, vuokrataan, ja myydään hyväntekeväisyyteen. Pukuja käytetään myös elokuvissa, teattereissa ja mainoksissa. Heidi Kononen / Yle
 Vaatteet on tehty käytettaväksi ja kierrätettäviksi. Ylen puvustamossa arvellaan olevan osapuilleen 120 000 erilaista asua.
 Vaikka Tauno Palon turkisviittaa tai  Lasse Pöystin   Kustaa III  -televisionäytelmään tehtyä asua tuskin koskaan leikellään osiin, kokee moni vaate ruutuaikansa jälkeen avustajan kohtalon.
 – Melkeinpä kaikki puvustamoon tulleet ihmiset haluavat ensin varmistaa, millainen kierrätykseen liittyvä toimintapa meillä on, sanoo Nygren.
 The Heroes of the Baltic Sea  -sarja sai merirosvohenkiseen puvustukseensa apua Kotikadussa käytetyltä nahkatakilta. Merirosvottaren vyötärökorsetti puolestaan rakennettiin armeijan vanhoista damaskeista.
 Krista Siegfrieds juonsi Uuden Musiikin Kilpailun pinkissä pallomekossa vuonna 2016. Puvun suunnitteli Elina Lario. Yle
 Vetoketjun on auettava ripeästi
 Satu-Marja Nygren sanoo puvustamisen olevan ihanaa löytöretkeilyä. Saa sukeltaa historiaan, muotiin, erilaisiin ihmistyyppeihin ja tutustua uusiin maailmoihin. Onnistunut puvustus tukee roolihahmoa, mutta ei vie liikaa huomiota itse kokonaisuudelta.
 Ei toki joka kerta. Kuten esimerkiksi  Uuden Musiikin Kilpailussa . Kilpailun juontaja  Krista Siegfrieds  on nähty lavalla niin hurmaavassa pallopuvussa kuin Abba-henkisessä asussa.
 – Krista haluaa aina vain enemmän kierroksia ja se on ihanaa, naurahtaa Nygren.
 Viihdeohjelmien puvustamisessa on otettava huomioon nopeat vaihdot ja kulissit, joissa voi olla todella hämärää. Esimerkkinä kevyen leningin massiivinen vetoketju takana. Jos vaihtoaikaa on vain muutama minuutti, puvun sisäänmenoaukon on oltava selvä ja vetoketjun sellainen, että sen saa avattua ja kiinnitettyä nopeasti.
 Ylen puvustamo on perustettu vuonna 1962. Kustaa III- näytelmään tehty asu kertoo käsityötaidoista. Roolin teki tunnetuksi näyttelijä Lasse Pöysti vuonna 1964.  Hannu Harhama / Yle
 Läheltä tarkasteltuna pukujen korkea laatu näkyy selvästi. Kuinka paljon pukuun kannattaa satsata aikaa ja vaivaa, jos se näkyy ruudussa vain lyhyen hetken?
 Nygren muistuttaa, että puvustus on useimmiten tuotannon halvin osa. Myös tekniikan kehittyminen tuo osansa siihen, että puvustuksen on oltava tarkkaa ja historiallisesti oikein. Moderni tv-kuva on tarkkaa, ja katsojalla on mahdollisuus erottaa halutessaan helposti tuotantoon huonosti istuvat asiat.

Satu-Marja Nygren on ollut suunnittelemassa Ylen puvuston helmiä Hukkaputkesta Velipuolikuuhun ja Tahdon asiasta Kotikatuun


Summary: Keikkajärjestäjän mukaan konserttialueella ja sen ulkopuolella on kymmeniä vesipisteitä yleisön käytössä.

Popmusiikin brittiläinen supertähti  Ed Sheeran  saapuu Helsinkiin konsertoimaan keskelle kesäistä hellejaksoa. Sääennusteet povaavat molemmille konserttipäiville, tiistaille ja keskiviikolle, hellerajan tienoilla pyörivää lämpötilaa ja poutaa.
 Keskiviikon loppuunmyydylle keikalle odotetaan noin 60 000:tä ihmistä ja tiistain konserttiin on myyty yli 46 000 lippua, joten Malmin lentokentälle saapuu kahden päivän aikana reilusti yli 100 000 kävijää.
 Tämä tarkoittaa melkoista menekkiä erilaisille virvokkeille, mutta konserttiväen kannattaa erityisesti huolehtia riittävästä vedenjuonnista, muistuttaa myös tapahtumajärjestäjä Fullsteam Agency Oy:n hallintojohtaja ja tiedottaja  Johannes Kinnunen .
 – Meillä on kaikkiaan noin neljäkymmentä vesihanaa, ja ne on jaoteltu kuuteen tai seitsemään pisteeseen ympäri aluetta. Niitä on sisääntulopaikkojen ja esiintymislavan läheisyydessä sekä anniskelualueilla eli käytännössä kaikissa kulmissa, keskeisillä reiteillä ja siirtymäalueilla.
 Kinnusen mukaan kaikki vesipisteet on merkitty konsertin aluekarttaan ja lisäksi alueella on lisäopasteita sekä ilmapalloja vesipisteiden sijaintia havainnollistamassa. Myös konserttiin jonottaville on tarjolla useita vesipisteitä alueen ulkopuolella.
 Ed Sheeran konsertoi Helsingissä Malmin lentokentällä tiistaina ja keskiviikkona. Kuva maanantailta. Roni Rekomaa / Lehtikuva
 Vesipullokäytäntöä muutettu helteen vuoksi
 Kymmenet vesipisteet tarkoittavat sitä, että oman vesipullon tuominen alueelle on sallittua ja jopa suotavaa. Kunhan muistaa ottaa mukaan muovisen ja läpinäkyvän vesi- tai virvoitusjuomapullon, joka on joko avaamaton tai tyhjä.
 Pullon suurin sallittu koko on 1,5 litraa.
 Aiemman ohjeistuksen mukaan pullon koko olisi saanut olla vain puoli litraa, mutta tapahtumajärjestäjä kertoi eilen  Facebookissa  saaneensa luvan muuttaa vesipullokäytäntöä helteisen sään vuoksi.
 Kinnusen mukaan esiintymislavan edustalla olevat järjestyksenvalvojat voivat myös tarvittaessa jakaa vettä lavaa lähellä oleville katsojille. Porottavan auringon alla tuntikausia seisoskelevat musiikkifanit saattavat saada myös viilentävän suihkun.
 – Lavan tuntumassa oleva turvahenkilöstö sopii erinäisistä asioista yhdessä artistin kanssa. Vedenjakelut, suihkuttamiset ja muut, eli kyllä meillä on kaikenlaista kalustoa käytössä. Mitään varsinaisia suihkuja alueelle ei oikein pysty rakentamaan.
 Konserttialue, Malmin lentokenttä, on laaja ja tasainen alue, jossa ei ole tarjolla juurikaan varjoisia paikkoja. Mahdollisten tuulenpuuskien varalta alueella ei ole mitään ylimääräisiä katoksia tai muita rakenteita, jotka voisivat lennähtää ihmisten päälle.
 Jokaisen konserttivieraan onkin syytä varautua pitkään päivään ja iltaan, muistuttaa Kinnunen.
 – Suosittelemme kaikissa meidän infoissa ottamaan vesipullon lisäksi mukaan asianmukaiset vaatteet. Eli sellainen vaatetus, missä pärjää sekä päivän kuumuudessa että illan viileydessä. Ja tietysti hattu, aurinkorasvaa sekä se vesipullo.
 Lue myös:
 Ed Sheeran on maailman suosituin miesartisti, naapurinpoika ja taktikoiva bisnesmies
 Poptähti Ed Sheeranin jättikeikkoja leimaa harvinaisen tiukka protokolla: yleisölle 13-sivuinen infopaketti, jonottaminen sallittu vasta aamulla

Vesi, hattu ja aurinkorasva tärkeimmät varusteet – Ed Sheeranin jättikonserteissa kylvetään helteessä


Summary: Maahan heitetty tupakantumppi on pieni mutta siitä tulee iso ongelma, kun se on yksi 4,5 biljoonasta.

Tupakantumppi on asuinympäristöjen yleisin jäte. Useissa tutkimuksissa on osoitettu, miten vesistöihin päätyvät tumpit sekä myrkyttävät elämiä että pahentavat mikromuoviongelmaa, sillä filtteri ei ole pahvia vaan selluloosa-asetaattia.
 Näistä vaikutuksista voit lukea lisää  Yle Luonnon  alkukesällä julkaistusta jutusta.
 Tuore brittitutkimus kertoo, etteivät tupakantumpit ole ongelma vain vesissä ja eläimille vaan myös maalla kasveille, joiden kasvua ne tukahduttavat. Tästä näkökulmasta tumppeja ei ole aiemmin tutkittu.
 Brittiläisen  Anglia Ruskin -yliopiston  tutkimuksen mukaan tupakantumppien sisältämä muovi on kasveille prosentuaalisesti yhtä iso stressitekijä kuin kuivuus.
 "Tumppi ei ole roska"
 Joka vuosi kadulle, puistoon tai muualle kuin roska-astiaan heitetään 4,5 biljoonaa tupakantumppia.
 Monet tupakoijat luulevat, että ne hajoavat nopeasti eivätkä ajattele niitä varsinaisena roskana, mutta tosiasiassa hajoaminen kestää vuosia, ellei vuosikymmeniä, muistuttaa tutkimusartikkelin pääkirjoittaja biologi  Dannielle Green .
 Britanniassa on tutkittu tupakoijien suhtautumista tumppeihin.  Keep Britain Tidy  -järjestön mukaan yli kymmenesosa on sitä mieltä, ettei tumppi ole roska, ja yli puolet luulee, että tumpin voi huoletta laittaa viemäriin.
 Tumppien pudottelu näyttää olevan sosiaalisesti hyväksytty roskaamisen muoto, Green sanoo. Kun tutkijat selvittivät tumppimääriä Cambridgen puistoissa, joistakin löytyi yli sata tumppia neliömetriltä, etenkin roska-astioiden ja penkkien ympäriltä. Ennätys oli 128.
 Apila ja heinä kituivat
 Tutkimuksessa selvitettiin, miten kaksi kasvia – valkoapila ja englanninraiheinä – reagoivat mullassa piileviin tumppeihin. Molemmat ovat sekä tärkeitä rehukasveja että yleisiä kaupunkien virkistysalueilla, tutkijat perustelivat kasvivalintoja.
 Valkoapilalla on ekologinen lokeronsa myös pölyttäjien ravintokasvina ja kaupunki-ilman typpipitoisuuden hillitsijänä.
 Kokeissa testiruukkuihin pantiin sekä poltettujen että polttamattomien savukkeiden filtteriosia sekä 200 heinän- tai 150 apilansiementä. Verrokkiruukuissa tumppeja ei ollut.
 Tumppeja sisältävästä mullasta oli kolmen viikon jälkeen noussut 27 prosenttia vähemmän apilanversoja kuin tumpittomasta. Heinänsiemenillä ero oli kymmenen prosenttia.
 Tumppien vaikutus näkyi myös kasvien pituudessa. Tumppiruukkujen apilat olivat 28 prosenttia verrokkeja lyhyempiä, heinä 13 prosenttia.
 Myös puhdas filtteri haittaa
 Apiloilla myös juuristo kärsi. Tumppien seassa kasvaneilla apiloilla oli punnituksessa vain puolet normaalista juurimäärästä. Tutkijoiden mukaan se tarkoittaa kasville ylimääräistä ponnistelua, kun se yrittää imeä maaperästä vettä.
 Myös klorofyllin eli lehtivihreän määrässä oli epätasapainoa, jollaista yleensä havaitaan vain silloin, kun luonto on hyvin kuivaa. Lehtivihreänsä avulla kasvit yhteyttävät.
 Myös polttamattomista savukkeista leikatuille filttereillä oli kasvua tukahduttava vaikutus. Sen perusteella syypää eivät ole nikotiini tai raskasmetallit, jotka poltetusta tupakasta päätyvät filtteriin, tutkijat totesivat.
 Vaikka lisätutkimukset ovat tarpeen, jo nyt siis näyttää siltä, että tupakan filtterien kemiallinen koostumus vahingoittaa kasveja, sanoo tutkimukseen osallistunut biologi  Bas Boots .
 Osasyy kasvien varhaisen kehityksen häiriintymiseen saattaa selluloosa-asetaatin lisäksi olla siihen lisätty pehmitin, joka tekee muovista notkeaa, Boots sanoo.
 Tutkimus on julkaistu  Ecotoxicology and Environmental Safety  -lehdessä.

Tutkimus: Tupakantumppien muovi tukahduttaa kasvien itämistä yhtä paljon kuin kuivuus


Summary: Naapurimaihin verrattuna robottiruohonleikkurit yleistyvät Suomessa hitaasti; itse tekemistä pidetään yhä arvossaan.

Kontiolahtelainen  Ari-Pekka Jeskanen  seuraa vieressä, kun robottiruohonleikkuri tekee töitä. Pihalla pyörivä laite on saanut omistajaltaan lempinimen.
 – Minulla oli aluksi paljon ennakkoluuloja, mutta Topi on paras kesäapulainen, mitä ikinä on ollut. Jälki on moitteetonta, eikä se valita työajoista tai jos vähän vettä sataa.
 Jeskanen ajattaa toista kesää nurmikkoaan robottiruohonleikkurilla, eikä enää suostuisi luopumaan laitteesta. Itse asiassa käytössä on jo toinen robottileikkuri. Ensimmäinen meni rikki juhannuksena, kun salama iski Jeskasten pihamaalle.
 – Sen jälkeen jouduin yhden kerran leikkaamaan itse nurmikon. Tuli robottia ikävä.
 Jeskanen on laskenut, että aiemmin ruohonleikkuu vei häneltä 72 tuntia kesässä. Topi-robotin ansiosta työhön menee enää murto-osa: Pihalla oleva rinne on robotille liian jyrkkä, joten sen Jeskanen ajaa käsin. Samoin pihatien reunaan jäävän pienen kaistaleen. Työ on tehty alle 10 minuutissa.
 Puskaradio paras markkinoija
 Valmistajat ja jälleenmyyjät ennustavat robottiruohonleikkureista seuraavaa pihojen hittituotetta.
 Elektroniikkaketju Gigantissa leikkureiden myynti on kasvanut tänä kesänä 25 prosenttia vuoden takaiseen verrattuna. Valmistajista ruotsalainen Husqvarna kertoo kesän kysynnän olleen Suomessa huomattavasti aiempia parempi. Yritys toi ensimmäisen robottiruohonleikkurinsa markkinoille jo vuonna 1995.
 – Viime vuonna robottiruohonleikkureiden kysyntä oli kauden alussa erittäin lupaavaa, mutta kuivan ja kuuman kesän takia moni siirsi ostopäätöstään. Tänä vuonna kiinnostus on ollut entistäkin suurempaa, Husqvarnan markkinointikoordinaattori  Satu Kontio  kertoo.
 Eniten laitteita myydään lännessä ja etelässä. Itä-Suomi tulee kysynnässä perässä, kertoo myymäläpäällikkö  Pasi Kärkkäinen  Kone ja Tarvike Mika Hiltunen Oy:stä. Yrityksellä on myymälät Joensuussa, Kuopiossa ja Outokummussa.
 – Länsirannikolla myydään pienemilläkin paikkakunnilla 100–200 konetta joka kesä. Joensuussa emme pääse vielä samoihin lukemiin, mutta ehkä ensi kesänä, Kärkkäinen arvioi.
 Robottiruohonleikkureita on tänä kesänä myyty etenkin Etelä- ja Länsi-Suomessa. Naapurimaihin verrattuna robottileikkurien käyttö on Suomessa edelleen vähäistä. Pauliina Tolvanen / Yle
 Syitä kysynnän kasvuun on useita. Robottiruohonleikkurit ovat kehittyneet ja tarjonta kasvanut. Samalla hintahaitari on venynyt: halvimmillaan robottiruohonleikkurin saa runsaalla 500 eurolla. Keskimäärin hinnat liikkuvat 1 000–2 700 euron välillä.
 Gigantin viestintäpäällikkö  Anniina Korpela  arvioi, että suurin myyntiä vauhdittava tekijä on puskaradio.
 – Kun niitä näkyy naapureiden pihoilla, niin tulee itsellekin tarve hankkia oma robottileikkuri.
 Epätasainen piha ei haittaa, mutta yllätykset ovat robotille ongelma
 Ari-Pekka Jeskasen Topi-robotti pysyy omalla tontilla. Maahan niiteillä kiinnitetty ohjauslanka kertoo, missä robotin pitää kääntyä.
 – Jos naapurin kanssa on yhteistä nurmikkorajaa, niin aivan hyvin voisi hankkia yhteisen robotin, Jeskanen sanoo.
 Topin varastaminen on turhaa, sillä se on ohjelmoitu omalle pihalle. Lisäksi robottiruohonleikkureissa on lähes poikkeuksetta paikannin, joten mahdolliset  varkaat löytyvät helposti .
 Topi-robotti on isolle pihalle tarkoitettu ruohonleikkuri, joten se selviää helposti pienistä epätasaisuuksista. Puihin ja muihin esteisiin robotti törmää, mutta osaa sitten kääntyä. Kovalla sateella robotti hakeutuu latauspisteeseen.
 – Ylhäältä päin tuleva vesi ei haittaa, mutta alhaalta päin tuleva vesi on ongelma. Tonttimme on joen rannassa, ja kevättulvien takia meillä pitää olla korkeammalla toinen ohjauslanka, ettei Topi aja jokeen, Jeskanen kertoo.
 Myös sateisen kesän takia nurmikolle syntynyt kostea lämpäre tuottaa robotille ongelmia: robotti jää helposti kiinni vettyneeseen maahan.
 Perinteisiin polttomoottorileikkureihin verrattuna sähköllä toimiva robottiruohonleikkuri on hiljainen. Myös päästöt ovat pienemmät. Pauliina Tolvanen / Yle
 Robotti antoi lähtöpassit myyrille ja käärmeille
 Robottiruohonleikkurit toimivat sähköllä, joten päästöt ovat  matalammat kuin perinteisissä polttomoottoreissa . Samoin äänitaso on huomattavasti matalampi. Halutessaan leikkurin voi ohjelmoida työskentelemään öisin ilman, että se häiritsee naapureita.
 Ari-Pekka Jeskasen Topi-robotti työskentelee maanantaista perjantaihin aamukahdeksasta iltakahdeksaan. Lauantaina robotin työpäivä päättyy kolmelta iltapäivällä ja sunnuntaina se pysyy latausasemassa.
 – Terän leveys on vain noin 40 senttimetriä, joten viikossa robotti leikkaa nurmikon ehkä 2,5 kertaa, Jeskanen laskee.
 Robottileikkuri leikkaa ruohon pieneksi silpuksi, joka toimii nurmikon lannoitteena. Lisäksi valtaosa malleista leikkaa nurmikon joka kerta eri suunnasta, mikä takaa tasaisen lopputuloksen.
 – Sammal hävisi jo ensimmäisenä kesänä tyystin pois, Jeskanen kertoo.
 Robottiruohonleikkurin valinnassa tärkein tieto on nurmialueen koko. Pauliina Tolvanen / Yle
 Robottiruohonleikkureiden turvallisuus on parantunut, mutta lasten leluja ne eivät ole. Turvallisuustesteissä kaikki leikkurit eivät tunnistaneet  maassa makaavan lapsen kättä .
 Pasi Kärkkäinen kehottaa katsomaan koneen alle.
 – Leikkurin reunan ja terän välissä tulee olla riittävän pitkä turvaetäisyys. Tällöin terä ei pääse osumaan varpaisiin, vaikka leikkuri ajaisi vahingossa lapsen jalan yli.
 Myös lemmikkieläimet kannattaa pitää turvallisen matkan päässä robottileikkurista. Ari-Pekka Jeskanen kertoo, että Topi-robotti antoi parissa kuukaudessa lähtöpassit tontilla viihtyneille myyrille ja kyykäärmeille.
 Itse tekemisen kulttuuri hidastaa robottien yleistymistä
 Suomessa robottiruohonleikkurit eivät ole yleistyneet yhtä nopeasti kuin muissa Pohjoismaissa tai Virossa.
 Husqvarnan markkinointikoordinaattori Satu Kontio arvioi, että suomalaiset uskovat naapureitaan enemmän itse tekemiseen.
 – Lisäksi monet pitävät hintaa kalliina. Ruotsissa, Norjassa, Saksassa ja Tanskassa ajan säästöä ja helppoutta arvostetaan ihan eri tavalla, Kontio miettii.
 Euroopassa robottiruohonleikkureiden käyttö on lisääntynyt myös julkisilla alueilla. Suomessa robottileikkureita on kokeiltu ainakin Tampereella Hatanpään arboretumissa.

Ari-Pekka Jeskanen leikkasi nurmikkoa aiemmin 72 tuntia kesässä – Nyt pihan siistii "Topi", joka häätää tontilta myyrät ja käärmeet


Summary: Budjettiin liittyvä vääntö velkakaton nostamisesta on johtanut useamman kerran hallinnon sulkuun.

Yhdysvalloissa presidentti  Donald Trump  ja kongressi ovat päässeet sopuun valtion budjetista. Trump  tviittasi  asiasta maanantaina paikallista aikaa. Hän kutsui sopimusta todelliseksi kompromissiksi.
 Kahdelle vuodelle yltävästä budjettisovusta olivat päättämässä edustajainhuoneen ja senaatin demokraatti- ja republikaanijohtajat.
 Sopimuksen mukaan julkista kulutusta lisätään jopa 320 miljardilla dollarilla. Lisäksi usein kiistaa aiheuttava velkakatto käytännössä poistetaan käytöstä heinäkuuhun 2021 asti.
 Näin ollen todellinen vääntö valtion velasta siirtynee vuoden 2020 presidentinvaalien yli.
 Vääntö velkakaton nostamisesta on myös johtanut useamman kerran hallinnon sulkuun.
 Tänä vuonna velkakatto tuli täyteen jo maaliskuussa. Se on tarkoittanut sitä, ettei liittovaltio ole voinut ottaa uutta velkaa edes perustoimintojensa pyörittämiseen.
 Osa republikaaneista on jo vastustanut sopimusta. Kaikki presidentin puolueen edustajat eivät ole tyytyväisiä siihen, että Yhdysvaltojen velkaantuminen on vain kasvanut. Maan velka on jo yli 22,5 biljoonaa (tuhat miljardia) dollaria.
 Demokraattijohtajat riemuitsivat uutta sopua ja kiittelivät valtion perusrahoituksen turvaamista.
 Sopimuksen on vielä läpäistävä kongressin molemmat huoneet, mutta sille ei näytä olevan esteitä.

USA:ssa kongressi sopuun valtion budjetista – Trump tyytyväinen sopimukseen


Summary: Mukana on useita vakavasti loukkaantuneita. Pelastuslaitos joutui irrottamaan yhden henkilön onnettomuusautosta.

Peräseinäjoella Etelä-Pohjanmaalla on sattunut ennen aamuviittä vakava liikenneonnettomuus. Useita ihmisiä on loukkaantunut vakavasti ja osa lievästi pikkubussin ja henkilöauton yhteentörmäyksessä Virtaintiellä Kihniänkylässä.
 Onnettomuusautoissa oli kaikkiaan yksitoista henkilöä. Yksi heistä jouduttiin irrottamaan autosta.
 Etelä-Pohjanmaan pelastuslaitokselta on ollut paikalla yksiköitä Jalasjärveltä ja Peräseinäjoelta. Paikalle tarvittiin runsaasti ambulansseja ja myös lääkärihelikopteri.
 Onnettomuuden syystä ei ole vielä tietoa.

Yksitoista henkilöä on loukkaantunut pikkubussin ja henkilöauton kolarissa Peräseinäjoella


Summary: Onko huumori kuollut, jos ei saa enää hekottaa itseään heikommille? Voitaisiinko huumorissa mennä jo eteenpäin, pohtii tietokirjailija Asta Leppä.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Toisinaan tuntuu, että iso osa ihmisistä on sairastunut gelatofobiaan eli sairaalloiseen pelkoon joutua naurunalaiseksi. Naurua pelätään – aina kun joku repeää jossakin hohotukseen, mieleen nousee, että nytkö siellä minulle nauretaan. Nykyinen itsestään epävarma kulutusihminen on erityisen haavoittuvaa sorttia.
 Samaan aikaan valitetaan , ettei millekään saa enää nauraa. Tämä ”millekään” ei ole tietysti itselle, vaan jollekin muulle, mieluusti sellaiselle, joka on alistettu ja heikko – silloin saadaan tunne vallasta, joka on aina läsnä huumorissa.
 Amerikkalaishistorioitsija  Albert Rapp  kirjoitti jo 1940-luvulla, miten ensimmäinen yhteinen nauru purskahti ilmoille luultavasti silloin, kun kivikauden heimo hakkasi muusiksi vihollisen kallon. Siitä pitäen on aina naurettu häviäjille – julkiset teloitukset, kidutukset ja eläinrääkkäykset olivat satoja vuosia kansan hilpeintä hupia. Sen vuoksi oli myös friikkisirkuksia, joihin myytyjä vammaisia tultiin katsomaan kaukaa ja ulvomaan naurusta, kun ihmisparat kompastelivat ja änkyttivät.
 Nyt tällaisen naurun viimeisiä rippeitä yritetään kitkeä pois, ja sekös suututtaa varsinkin niitä, joille itselleen ei saisi nauraa tipan tippaa.
 Pelon, sorron ja epätasa-arvon ilmapiirissä huumori yksinkertaisesti kuolee.
 Juuri tästä asetelmasta  syntyy vaikutelma huumorintajuttomuuden ajasta. Kuten kulttuurihistorioitsija  Anu Korhonen  sanoo, huumori vaatii ymmärryksensä pohjaksi aina tunteen hyväksytyksi tulemisesta ja turvallisen yhteisön.
 Filosofi  Slavoj Žižek   on valitellut , kuinka stereotypioita viljelevät vitsit ja naljailut eri etnisten kansanryhmien väliltä katosivat ennen Balkanin sotaa. Žižeknäyttää uskovan, että vitsien häviäminen olisi syy vihanpitoon, mutta kyllä se on pikemminkin seuraus. Pelon, sorron ja epätasa-arvon ilmapiirissä huumori yksinkertaisesti kuolee.
 Ei ihme, että stand-up -komiikka on nauttinut viime vuosina niin suurta suosiota. Kuten Korhonenkin huomauttaa, siellä, lämpimässä pimeässä salissa, samanmielisten seassa, voi heittää jopa sellaista tsoukkia, joka ei päivänvaloa kestä. Tarvitaan turvallinen tila ja lupa nauraa – ollaan naurun asiakkaita huumoriammattilaisen hellässä huomassa.
 Sillä nauraa ihminen toki haluaa.
 Paradoksaalista   kyllä , samaan aikaan myös vakavissaan olo on vaikeutunut. Jos on totisesti jotakin mieltä, saa taas pelätä, josko tuloksena onkin muiden iva ja röhönauru. Paasausta, julistusta ja melodraamaa pidetään lähtökohtaisesti naiivina, mutta onneksi on ironia.
 Ironia on haukannut huumorista suuren siivun, sillä se on kätevä tapa syödä ja säästää kakku, olla tarvittaessa molempaa mieltä, tosissaan ja ei-tosissaan. Jos oma sanoma ei miellytäkään vastaanottajia, voi aina kääntää pilkan näiden omaan nilkkaan – ettekö te pölöt tajunneet, että tämä oli läppä!
 Vaikka miten yrittäisi liioitella ja vetää lekkeriksi, joku kuitenkin ottaa jutut aina totena.
 Korhosen mukaan juuri kaikkialla läsnäoleva ironia on tehnyt huumorin vastaanotosta yhä vaikeampaa. Kaikki menee iloisesti sekaisin. Tarvittaisiin entistä skarpimpaa mieltä ja sävyjä erottelevaa lukutaitoa, mutta ihmiset ovat siinä suhteessa pikemminkin tyhmentyneet. Netissä vaikuttaa lisäksi  Poen laki . Vaikka miten yrittäisi liioitella ja vetää lekkeriksi, joku kuitenkin ottaa jutut aina totena. Järjettömätkin parodiat voi kohta lukea uutisina jostakin.
 Moiselle tyhmyydelle tietenkin nauretaan.
 Valta kietoutuu huumoriin  aivan samoin kuin seksiin. On jopa väitetty, että kun ihminen nauraa itselleen, vaikkapa omalle hajamielisyydelleen ja hömelyydelleen, hän nauraa silti ”toiselle” – kun eihän hän ”oikeasti” ole mielestään hömelö. Hän kestää naurun, koska vitsi ei määrittele hänen olemustaan, vaan puuttuu pelkkään pikkuseikkaan.
 Toisin on ilkeissä ja pahantahtoisissa vitseissä. Niissä keskitytään nimenomaan siihen, mikä haavoittaa kohdettaan eniten: ylipainoon, seksuaaliseen suuntautumiseen tai vaikkapa ihonväriin, joita on vaikea leikata irti itsestä ja joille ei voi yhtään mitään.
 Näillekö pitäisi nyt saada yhä hohottaa?
 Ei huumori siihen kuole, vaikkei vastedes hohotettaisikaan. Maailmassa kyllä riittää pilvin pimein muita naurettavuuksia. Tosin välillä ei tiedä, pitäisikö sittenkin itkeä.
 Nauru vaatii aina yhteisiä arvoja. Mitä enemmän luottamusta ja hyvää tahtoa, sitä enemmän myös nauretaan.
 Huumorin kukka aukeaa kauniiksi vain yhteismaassa.
 Asta Leppä
 Kirjoittaja on tietokirjailija, jonka elokuussa ilmestyvä kirja käsittelee vastakkainasettelujen aikaa.
 Lähteenä on käytetty kirjoittajan tekemää filosofian tohtori Anu Korhosen haastattelua.
 Kolumnista voi keskustella 23.07. klo 16.00 asti.
 Lue myös:
 Jani Kaaron kolumni:  Nöyryytyksen tunne on miltei pahinta mitä on
 Sanna Ukkola: Mitään ei saa enää sanoa -hokema ärsyttää monia, mutta siinä piilee myös totuuden siemen
 Sean Ricks: Sukupuolisensitiivinen prinsessa Ruusunen

Asta Lepän kolumni: Eikö millekään saa enää nauraa?


Yli puolet Venezuelan 23 osavaltiosta menetti sähköt maanantaina. Maan tiedotusministeri  Jorge Rodriguez  on kertonut katkon syyksi sähkömagneettisen iskun, mutta ei kertonut lisäperusteluja asialla.
 Sähkämagneettinen isku oli hallinnon mukaan tapahtunut maan tärkeimmässä sähköntuotantolaitoksessa Guayanassa. Alueella sijaitseva Gurin vesivoimalaitos tuottaa 80 prosenttia maan sähköstä.
 Opposition ja energia-asiatuntijoiden mukaan Venezuelan sähköverkko on korjauskelvottomassa kunnossa, koska sitä ei ole huollettu kylliksi.
 Sähkökatko alkoi illalla viiden maissa paikallista aikaa maanantaina.
 BBC:n  mukaan 18 osavaltiossa 23:sta oli maanantaina sähköt poikki.
 Ihmiset odottivat tai kävelivät kaduilla, sillä metro ei toiminut Caracasissa 22. heinäkuuta.  Miguel Gutierrez / EPA
 Ensimmäinen huoli ruuasta
 Pääkaupunki Caracasissa liikenne on ruuhkautui, kun esimerkiksi metro ei toiminut. Ihmiset kävelivät kotiin tai odottivat autokyytejä.
 Moni kauppa oli suljettu, sillä pankki- ja luottokortit eivät toimineet.
 Moni venezuelalainen käyttää maksamisessa kortteja mieluummin kuin käteistä, sillä korkea inflaatio on vaivannut maata.
 – Olen nälkäinen, haluan ruokaa, mutta en voi käyttää korttiani missään, sanoi  Hernan Montalvo . Montalvo kertoi, ettei hänellä ollut tarpeeksi rahaa edes nakkisämpylään.
 – On kauhistuttavaa, että meillä on jälleen kansallinen sähkökatkos, sanoi  Maria Luisa Rivero . Hän omistaa pienen liikkeen Valenciassa, Carabobon osavaltiossa.
 – Juoksin ensimmäiseksi jäädyttämään ruokani, jotta se ei menisi pilalle kuten viime kerralla maaliskuussa. On kallista ostaa ruokaa haaskattavaksi.
 Toimistotyöläinen jatkoi työtään sähkökatkon aikana Caracasissa.  Miguel Gutierrez / EPA
 Viimeksi maaliskuussa Venezuelassa oli viikon mittainen sähkökatko, mikä johti mellakoihin ja pulaan ruokatarvikkeista.
 Opposition mukaan ainakin 20 ihmistä kuoli, kun potilaat eivät saaneet oikeaa hoitoa sähkökatkosta johtuvien ongelmien vuoksi.
 Myös huhtikuussa osassa osavaltioita oli sähkökatko, joka kesti muutaman päivän.
 – Sähkökatkot ovat tuhoisia, sanoi Caracasissa asuva talonmies  Bernardina Guerra .
 – Asun kaupungin itäosassa, jossa on päivittäin paljon pieniä sähkökatkoja. Jokainen päivä on edeltävää huonompi.
 Sähkökatkot ovat yleisiä myös esimerkiksi Venezuelan läntisillä syrjäisemmillä alueilla.

Venezuelassa laajoja sähkökatkoja – miljoonakaupunki Caracasissa ihmiset kävelivät kotiin


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Tänään selviää konservatiivipuolueen uusi puheenjohtaja
 Isossa-Britanniassa  Boris Johnson  tai  Jeremy Hunt   julistetaan konservatiivipuolueen uudeksi puheenjohtajaksi  tiistaina iltapäivällä. Uudesta puheenjohtajasta tulee keskiviikkona myös maan uusi pääministeri. Ennakkosuosikkina pidetään Boris Johnsonia.
 Osakeyhtiön voi perustaa nyt ilman osakepääomaa, harmaa talous huolettaa
 Harmaata taloutta esiintyy muun muassa rakennusalalla. Karoliina Simoinen / Yle
 Osakeyhtiön perustaminen helpottui heinäkuun alussa, kun  rekisteröintiin ei vaadita enää lainkaan osakepääomaa . Aiemmin osakepääomaa piti olla vähintään 2 500 euroa. Verohallinnon harmaan talouden selvitysyksikkö epäilee muutoksen helpottavan bulvaani- ja peiteyhtiöiden perustamista.
 Ed Sheeran ensimmäistä kertaa Suomessa
 Ed Sheeran esiintyy tiistaina ja keskiviikkona Helsingin Malmin lentokentällä. Felix Kaestle / EPA
 Maailman suosituimpiin artisteihin kuuluva  brittiläinen  Ed Sheeran  esiintyy tiistaina ja keskiviikkona Helsingin Malmin lentokentällä. Tuplakonsertista on tulossa kaikkien aikojen suurin konserttitapahtuma Suomessa yli 100 000 katsojalla. Faneihin aitoudella vetoavan Sheeranin on sanottu ravistelleen perinteistä tähtikulttia.
 Ei raiskaustuomiota Cristiano Ronaldolle
 Syyttäjien mukaan raiskaukselle ei löytynyt näyttöä. Getty Images
 Raiskaussyyte portugalilaista tähtijalkapalloilijaa  Cristiano Ronaldoa  vastaan  on hylätty . Las Vegasin syyttäjät kertoivat myöhään maanantai-iltana Suomen aikaa, että syyte on rauennut todisteiden puuttumisen vuoksi. Näyttöä siitä, että Ronaldo olisi syyllistynyt raiskaukseen, ei löytynyt.
 Pilvetöntä ja lämmintä
 Yle Sää
 Aurinkoinen poutasää höystettynä satunnaisilla sade- ja ukkoskuuroilla jatkuu. Ukkosta voi esiintyä lounaan ja pääkaupunkiseudun lisäksi maan itäosissa. Helteistä siis nautitaan ja kärsitään myös tänään. Lue lisää säästä  Ylen sääsivuilta .

Herätys: Boris Johnson nousemassa Ison-Britannian johtoon, harmaa talous huolettaa uusissa osakeyhtiöissä, Ed Sheeran esiintyy Helsingissä


Summary: Yrittämisestä innostuneet ryntäsivät perustamaan osakeyhtiöitä heinäkuun alussa.

Patentti- ja rekisterihallituksessa nähtiin keskellä kesää uusien yrittäjien ryntäys. Heinäkuun alussa perustettiin 11 päivän aikana yli tuhat uutta osakeyhtiötä. Se tarkoittaa 90 yhtiötä päivää kohti.
 Yhtä suurta määrää perustamisia ei ole yleensä tullut kuukaudessakaan.
 Taustalla on lainmuutos. Heinäkuun alusta alkaen osakeyhtiön perustamiseen ei enää vaadita osakepääomaa. Siihen asti yhtiöön piti satsata vähintään 2500 euroa. Moni yrittäjäkärpäsen puraisema oli pantannut firman perustamista heinäkuun puolelle.
 Osakepääomavaatimuksen poistamisella edellinen hallitus halusi kannustaa mikroyrittäjiä ja madaltaa kynnystä osakeyhtiön perustamiseen. Vähimmäisosakepääomalla ei katsota enää olevan merkitystä velkojien suojaamisessa kuten ennen.
 Suomen Yrittäjien asiantuntija  Atte Rytkönen  arvioi, että muutoksestä on eniten hyötyä yrittäjille, jotka myyvät omaa palveluaan kuten konsultit. Oman osaamisen myyminen ei myöskään välttämättä vaadi alkuinvestointeja.
 .
 Suomen Yrittäjien asiantuntija Atte Rytkönen sanoo, että osakepääomavaatimuksen poistaminen vähentää aloittamiseen liittyvää hallinnollista taakkaa ja kustannuksia. Markku Rantala / YLE
 Onko 2500 euron panostus ollut kynnys perustaa osakeyhtiö?
 – Jos yritystoiminta itsessään ei vaadi 2500 euronkaan investointia vaan voidaan aloittaa nollapääomalla, niin silloin se on voinut olla kynnys.
 Harmaan talouden yksikkö: peitefirmoja tulee lisää
 Verohallinnon harmaan talouden selvitysyksikkö vastusti osakepääoman poistamista kun lain muutos oli käsittelyssä lausuntokierroksella. Huoli ei ole kadonnut.
 – Peiteyhtiöiden perustaminen helpottuu, kun osakepääomaa ei enää tarvita, arvioi harmaan talouden selvitysyksikön johtaja  Janne Marttinen .
 Lausunnossaan yksikkö totesi, että muutoksesta hyötyvät erityisesti harmaan talouden sarjatoimijat, joille peite- ja bulvaaniyhtiöiden perustaminen on arkipäivää.
 Marttinen arvioi nollapääoma-yhtiöiden näkyvän harmaan talouden toimissa nopeasti.
 – Bulvaanien ja välikäsien käyttö on varsin yleinen harmaan talouden tekotapa.
 Harmaan talouden selvitysyksikön johtaja Janne Marttinen uskoo peitefirmojen lisääntyvän, kun osakepääomaa ei enää vaadita. Nina Kaverinen
 Harmaan talouden selvitysyksikkö teki kesäkuussa kyselyn harmaata taloutta kohtaaville viranomaisille. Kyselyn 600 vastaajasta kaksi kolmasosaa oli havainnut bulvaanien ja välikäsien käyttämistä 3 viime vuoden aikana.
 Peiteyhtiöiden kautta on esimerkiksi maksettu pimeitä palkkoja ja vältelty veroja ja sosiaalivakuutusmaksuja.
 Esimerkiksi palkkojen maksu pimeänä työntekijöille voidaan naamioida peiteyhtiön alihankinnaksi. Tällöin työntekijät ovat varsinaisessa yhtiössä töissä pimeästi. Rahat heidän palkkoihinsa nostetaan firmasta maksamalla peitefirmalle tekaistu alihankintalasku.
 Harmaan talouden yksikön kyselyyn vastanneiden mukaan harmaa talous on entistä ammattimaisempaa ja kansainvälisempää.
 Marttisen mukaan viranomaisten tiedossa on ammattimaisia toimijoita, jotka järjestelevät palveluja.
 Suomen Yrittäjissä ei pelätä osakeyhtön perustamisen helpottamisen lisäävän harmaata taloutta.
 Atte Rytkösen mukaan valvonta tehoaa sekä harmaan talouden torjumiseen että velkojasuojakysymyksiin.
 – Meillä on tiukka sääntely tilinpäätöstietojen avoimuudesta, varojenjakosäännöksistä sekä yrityksen ja johdon vastuukysymyksistä.
 Toiminimi vai osakeyhtiö
 Tähän asti pääomaa vailla olleet pienyrittäjät ovat perustaneet toiminimiä. Toiminimellä yrittäjä vastaa kuitenkin henkilökohtaisesti kaikista toiminnan vastuista. Osakeyhtiön suurin etu on velkojen ja muiden vastuiden rajautuminen yhtiölle.
 Toinen hyöty on verotus: toiminimen tulot verotetaan yrittäjän tulona kun taas osakeyhtiö on itsenäisesti verovelvollinen.
 Osakeyhtiötä koskevat tiukemmat kirjanpitovaatimukset kuin toiminimeä. Kaisa Siren / AOP
 Moni toiminimi saattaa nyt muuttaa toimintansa osakeyhtiöksi.
 Osakeyhtiömalli tuo kuitenkin mukanaan velvoitteita kuten tiukemmat kirjanpitovaatimukset. Osakeyhtiön on pidettävä kahdenkertaista kirjanpitoa ja laadittava tilinpäätös. Lisäksi osakeyhtiöllä pitää olla hallitus, jossa on omistajan lisäksi vähintään yksi varajäsen.
 Kannattaako nollapääoma sittenkään?
 Voidaan kysyä, kuinka uskottava ilman osakepääomaa aloittava yhtiö on.
 Atte Rytkösen mielestä nollapääomalla toimiva yritys ei ole sen köykäisempi kuin 2500 euron pääomalla pyörivä.
 – Tärkeämpiä ovat muut taustalla vaikuttavat seikat kuten yrityksen toimintamuoto ja takana olevat toimijat ja se, millaisella pohjalla toiminta yleisesti on.
 Oman pääoman menetyksestä on yhä tehtävä ilmoitus kaupparekisteriin. Omaan pääomaan kuuluvat muun muassa osakepääoma ja tilikauden voitto.
 Jos yhtiö perustetaan ilman pääomaa ja sille syntyykin alussa kustannuksia ennen tuloja, osakeyhtiön hallituksen pitää tehdä miinukselle putoamisesta ilmoitus kaupparekisteriin.
 Asiantuntijat kumosivat lakiin tekeillä olleen ehdotuksen ilmoitusvelvollisuuden poistamisesta. Oman pääoman menetystä pidettiin tärkeänä tietona sidosryhmille.
 Kuluja syntyy alussa helposti. Kun yhtiö on saanut tilanteen korjattua, pitää jälleen tehdä ilmoius kaupparekisteriin ja maksaa rekisteröintimaksu.
 Yhtiöön kannattaa siis kuitenkin sijoittaa pääomaa kulujen varalta?
 – Tämä kannattaa pitää yhtiötä perustettaessa mielessä, Rytkönen sanoo.
 Yritystiedot kansan nähtäville
 Harmaan talouden selvitysyksikön johtaja Janne Marttinen kaipaa yritystoimintaan lisää läpinäkyvyyttä.
 Hänen mukaansa kaikille avoimessa yritys- ja yhteisötietojärjestelmässä ( ytj.fi ) tulisi näyttää nykyistä laajemmin tietoja siitä, miten yritykset ovat hoitaneet julkiset velvoitteensa. Järjestelmään voitaisiin tallentaa laajemmin tietoja siitä, kuinka yritykset ovat hoitaneet esimerkiksi eläkemaksut, verot ja muut velvoitteet.
 Marttisen mukaan julkinen tieto velvoitteiden hoitamisesta ohjaisi tehokkaalla tavalla yrityksiä hoitamaan julkiset velvoitteet ja estäisi ennalta harmaata taloutta.
 Viranomaisten nähtävillä oleva tietojärjestelmä voisi hänen mukaansa olla avoin myös kansalaisille.
 Hallitusohjelmassa on linjaus, jonka mukaan yritys- ja yhteisötietojärjestelmää voidaan laajentaa.
 Lue myös:
 Oikeusministeriö esittää: Yksityisiltä osakeyhtiöiltä poistumassa 2 500 euron pääomavaatimus

Osakeyhtiön voi nyt perustaa ilman pääomaa – Verohallinnossa heräsi pelko: Harmaan talouden ammattilaiset ja bulvaanit hyötyvät uudistuksesta


Summary: Brittimuusikko esiintyy tiistaina ja keskiviikkona ensimmäistä kertaa Suomessa, Helsingin Malmin lentokentällä.

Pörröinen tukka, silmälasit, flanellipaita, farkut ja värikkäät tatuoinnit käsivarsissa.  Ed Sheeran  on tavallisuudessaan aivan muuta kuin mitä pop-tähdiltä on totuttu näkemään. Brittiläisen muusikon onkin sanottu ravistelleen tähtikulttia.
 Ed Sheeran 28-vuotias brittiläinen laulaja-lauluntekijä, tuottaja ja näyttelijä albumeja myyty yli 150 miljoonaa kappaletta tunnettuja biisejä mm.  The A Team ,  Thinking Out Loud  ja  Shape of You voittanut neljä Grammy-palkintoa kirjoittanut kappaleita mm.  Taylor Swiftille  ja  Justin Bieberille näytellyt mm. elokuvissa  Bridget Jones’s Baby  ja  Yesterday  sekä tv-sarjassa  Game of Thrones
 Sheeran esiintyy valtaville yleisömäärille yksin kitaransa kanssa, ei keikistele somekuvissa ja pysyttelee poissa kohuotsikoista. Laulaja on tehnyt tavallisuudesta itselleen tavaramerkin. Se puree yleisöön.
 Ed Sheeran on rikkonut musiikillaan striimausennätyksiä ja oli viime vuonna eniten tienannut sooloartisti maailmassa. Fanit ovat ihastuneet muusikon aitouteen, mutta jotkut pitävät häntä laskelmoivana bisnesmiehenä.
 Kadulla soittelusta maailmanmaineeseen
 Van Morrisonin  albumi  Irish Heartbeat  oli Ed Sheeranin ensikosketus musiikkiin. Halifaxissa 1990-luvun alussa syntyneen Sheeranin musiikkimaku oli yllättävän perinteinen nuorelle miehelle. Hän kuunteli esimerkiksi  Joni Mitchelia ,  Bob Dylania  ja  Elton Johnia .  Eric Claptonin  ansiosta hän alkoi soittaa kitaraa.
 Lapsena kirkkokuorossa laulanut Sheeran esiintyi teini-ikäisenä musiikkiteattereissa. Hän alkoi tehdä omaa musiikkia 13-vuotiaana ja julkaisi tukun EP-levyjä ennen varsinaisen uran käynnistymistä. Vuonna 2008 Sheeran muutti Lontooseen ja esiintyi katusoittajana sekä pienissä keikkapaikoissa.
 Ed Sheeran brittiläisen Daybreak-ohjelman vieraana marraskuussa 2011. Ken MacKay / AOP
 Nuori laulaja-lauluntekijä keräsi huomiota YouTube-videoillaan ja sai ylistäviä arvioita muun muassa Elton Johnilta. Vuonna 2011 julkaistu esikoissingle  The A Team  sekä albumi  +  (lausutaan  Plus ) olivat Sheeranin läpimurto maailmanlaajuisesti.
 Sheeranin uran alku oli räjähdysmäinen, sillä jo seuraavana vuonna hän esiintyi jo kuningatar Elisabetin vallassaolon 60-vuotisjuhlissa sekä Lontoon olympialaisten päätösseremoniassa.
 Striimauksen kingi
 Ed Sheeranin suosio on kasvanut vuosi vuodelta ja albumi albumilta. Sekä vuonna 2014 julkaistu  x  (laus.  Multiply ) että 2017 julkaistu  ÷  (laus.  Divide ) ovat molemmat rikkoneet striimausennätyksiä. Jälkimmäiseltä levyltä löytyvä kappale  Shape of You  on Spotifyn kaikkien aikojen kuunnelluin biisi yli kahdella miljardilla striimillä.
 Talouslehti Forbesin listauksen mukaan  Ed Sheeran oli viime vuonna maailman eniten tienaava sooloartisti. Hän kerrytti tuloja vuodessa lähes sata miljoonaa euroa.
 Ed Sheeran esiintyi Moskovassa 19. heinäkuuta. Sergei Bobylev / AOP
 Vuosien varrella Sheeranista on tullut muusikko, jonka kanssa muut artistit haluavat tehdä yhteistyötä. Britti on tehtaillut kappaleita esimerkiksi  Justin Bieberin ,  Taylor Swiftin  ja  Eminemin  kanssa.
 Juuri ennen Suomen keikkoja Sheeran julkaisi uusimman albuminsa  No. 6 Collaborations Project . Artistin neljäs albumi sisältää biisejä, joilla kaikilla on joku vierailija. Heistä miltei kaikki ovat tämän hetken suosituimpia amerikkalaisia räppäreitä kuten  Cardi B ,  Travis Scott  ja  Chance the Rapper .
 Aito heppu vai bisnesmies?
 Tämän päivän popmaailmassa Ed Sheeran on poikkeus. Hän ei juurikaan paistattele tarkkaan harkituilla Instagram-kuvilla ja piti jossain vaiheessa jopa vuoden tauon palvelusta. Tämä oli hänen vastaiskunsa julkisuudesta ja salakuvaamisesta ahdistumiselle.
 Sheeranin faneihin puree juuri hänen aitoutensa. Hän on jalat maassa oleva tyyppi ja naapurin poika, jonka kanssa voisi lähteä viettämään iltaa. Julkisuudessa hän esiintyy avoimesti ja eikä ole antanut aihetta juorulehdistölle.
 Ed Sheeran on naimisissa lapsuudenystävänsä Cherry Seabornin kanssa. Pari avioitui viime vuonna. Kuvassa he ovat poistumassa Rum Kitchenista vuonna 2017.  AOP
 YleX:n juontaja Tommi Manninen on Ed Sheeran -fani ja seurannut tämän uraa usean vuoden ajan. Häneen artistissa vetoaa ennen kaikkea musiikki.
 – Hän on helposti lähestyttävä ja sympaattinen hahmo. Siihen päälle toinen toistaan parempia lauluja, joita hän tekee ikuisuusaiheesta rakkaus. Se on kaikille samaistuttava teema, jolla voittaa isot yleisöt puoleensa. Hänellä on uskomaton taito, mitä saa kolmen neljän minuutin biiseihin upotettua.
 Samaan aikaan kun Sheeran laittaa musiikkialan ennätyksiä uusiksi, jotkut kriitikot ovat pitäneet häntä tylsänä popparina. Hänen musiikkinsa sopii kaikenikäisille, sillä tarjonnassa on nyyhkyballadeja, poppia, rokkia ja vaikutteita hip hopista.
 Muusikko on jopa yllättävän laskelmoiva artisti. Hän seuraa tarkkaan myyntilukuja ja on sanonut valitsevansa kiertuiden konserttipaikoiksi sellaisia, missä ei ole vielä niin suosittu.
 – Hän tekee ammatillisessa mielessä tietoisia valintoja, että mikä myy. Välillä ehkä enemmän myymisen kuin musiikin ehdoilla, Manninen myöntää.
 Ed Sheeranin 5-metrinen näköispatsas oli pystytetty Moskovan Gorky Parkiin ennen tämän konserttia 15. heinäkuuta. Vladimir Gerdo / AOP
 Vain mies ja kitara
 Ed Sheeranin kahdesta konsertista Helsingin Malmin lentokentällä on tulossa kaikkien aikojen suurin konserttitapahtuma Suomessa. Keikoille odotetaan yli 106 000 katsojaa.
 Tommi Manninen on nähnyt idolinsa livenä kolme kertaa, kaksi kertaa Tukholmassa ja kerran Tallinnassa. Hän tietää kokemuksesta, että monelle tulee yllätyksenä se, että hän esiintyy lavalla täysin yksin.
 – Yksilön taito ja lahjakkuus tulee paremmin esiin keikalla kuin yhdelläkään kappaleella levyllä. Uskon, että Sheeranin Helsingin-keikkoja tullaan muistamaan vuosien päästä aikansa kuvana kuten Madonnan ensimmäinen esiintyminen Suomessa.
 Lue myös:   Poptähti Ed Sheeranin jättikeikkoja leimaa harvinaisen tiukka protokolla: yleisölle 13-sivuinen infopaketti, jonottaminen sallittu vasta aamulla

Ed Sheeran on maailman suosituin miesartisti, naapurinpoika ja taktikoiva bisnesmies


Summary: Ministeri Mohammad Javad Zarifin viesti oli suunnattu Britannian todennäköiselle seuraavalle pääministerille Boris Johnsonille

Ministerit, ministeriöt ja valtioneuvosto

Iran ei tavoittele yhteenottoa Britannian kanssa, sanoo Iranin ulkoministeri  Mohammad Javad Zarif.
 Ulkoministeri Zarif kommentoi asiaa toimittajille Managuassa Nicaraguassa. Häneltä kysyttiin, tahtooko hän viestittää jotain Britannian todennäköiselle seuraavalle pääministerille, konservatiivipuolueen  Boris Johnsonille .
 – Boris Johnsonin on hyvä tietää aloittaessaan Downing Street 10:ssä, että Iran ei tavoittele yhteenottoa, että Iran tahtoo normaalit suhteet, jotka perustuvat molemminpuoliselle kunnioitukselle, Zarif sanoi.
 Iran otti perjantaina haltuunsa Britannian lipun alla kulkevan Stena Impero -säiliöaluksen Hormuzinsalmessa Persianlahdella. Iran esitti muun muassa, että tankkeri ei vastannut varoitusviesteihin eikä sen transponderi ollut kytkettynä päälle.
 Britannia tuomitsi maanantaina hätäkokouksessaan Iranin toimet ja vaati toistamiseen säiliöaluksen ja sen miehistön vapauttamista välittömästi.
 Tieto Stena Imperon haltuunotosta tuli vain pari tuntia sen jälkeen, kun Gibraltarin tuomioistuin oli ilmoittanut jatkavansa heinäkuun alussa pysäytetyn Grace 1 -tankkerin kiinniottoaikaa 30 päivällä.
 Iranilaistankkeri pysäytettiin heinäkuun alussa. Iran on tuominnut pysäyttämisen ja pitää sitä laittomana.
 Zarifin mukaan Yhdysvallat junaili iranilaistankkerin pysäyttämisen.
 – Alusta asti oli selvää, että Britannia toimi   (Donald) Trumpin  hallinnon pyynnöstä, ulkoministeri sanoi.
 Britannian ulkoministeri  Jeremy Hunt  sanoi viikonloppuna, että Britannia haluaa lieventää jännitteitä Iranin kanssa. Hän kuitenkin piti kiinni kannasta, jonka mukaan Grace 1 -tankkerin pysäyttämisen syynä oli öljyn kuljettaminen Syyriaan EU:n pakotteiden vastaisesti.
 Hunt sanoi Britannian parlamentille maanantaina, että Britannia haluaa perustaa Euroopan johtamat merenkulun turvajoukot Persianlahdelle. Joukkojen tarkoituksena olisi taata alusten miehistön ja lastin turvallinen kulku alueella. Huntin mukaan joukot pyritään perustamaan mahdollisimman pian.
 Lue lisää:
 Britannia vastaa Iranin toimiin Hormuzinsalmessa – Lähettää alueelle lisää sota-aluksia ja alkaa koota eurooppalaista laivasto-osastoa
 Iran sanoo ottaneensa kiinni 17 CIA:n vakoojaa ja tuominneensa osan kuolemaan – Trump: "Lisää propagandaa ja valheita"

Iranin ulkoministeri Zarif: Iran ei tavoittele yhteenottoa Britannian kanssa


Summary: Kaikkosen mielestä äkkiliikkeisiin ei ole tarvetta.

Keskustan uudeksi puheenjohtajaksi pyrkivä  Antti Kaikkonen  ei laittaisi puolueensa ministerisalkkuja heti uudelleen jakoon, jos hänet valittaisiin keskustan johtoon. Asiasta kertoo Uutissuomalainen.
 Kaikkonen sanoo haastattelussa, että järkevää olisi, jos keskustan ministerit hoitaisivat nykyisiä tehtäviään vähintään EU-puheenjohtajakauden ajan.
 – Minusta siinä ei ole tarvetta mihinkään äkkiliikkeisiin, Kaikkonen sanoo Uutissuomalaisen haastattelussa.
 Suomi hoitaa EU-puheenjohtajuutta vuodenvaihteeseen saakka.
 Kaikkonen itse toimii tällä hetkellä  Antti Rinteen  hallituksen puolustusministerinä. Hän ei ota haastattelussa kantaa siihen, ottaisiko hän valtiovarainministerin salkun itselleen, jos hänestä tulisi keskustan uusi puheenjohtaja.
 Puolueen puheenjohtaja valitaan Kouvolan puoluekokouksessa syyskuussa.

Uutissuomalainen: Jos Kaikkosesta tulisi keskustan puheenjohtaja, hän ei aloittaisi ministerirulettia heti


Summary: Yksi Suomen tunnetuimmista erittäin vaarallisiksi todetuista vangeista on sarjakuristaja Michael Penttilä, jonka yhteydessä on ihmetelty, miten toistuvasti henkirikoksiin syyllistynyt mies voi olla vapaana.

Oikeus on todennut, että  Michael Penttilällä  on pakonomainen tarve kuristaa.
 Penttilän tuomiot ovat tulleet muun muassa tapoista, mutta Suomessa vain murhasta saa elinkautisen. Tappotuomiota istuva on siis päästettävä vapaaksi, kun oikeuden määräämä rangaistus on suoritettu. Toisaalta Penttilää ei ole myöskään todettu syyntakeettomaksi, jolloin hänet voisi määrätä tahdosta riippumattomaan hoitoon eli niin sanottuun pakkohoitoon.
 Nyt tilanne saattaa muuttua, sillä neljännestä henkirikoksestaan Penttilä sai käräjäoikeudessa murhatuomion viime kesänä. Se ei ole kuitenkaan lainvoimainen – hovituomiota yhä odotetaan. Hovioikeus määräsi toissa viikolla Penttilän mielentilan tutkittavaksi, mikä tarkoittaa, että hän voi joutua pakkohoitoon.
 Jutun kihlakunnansyyttäjä  Eija Velitski  on kuitenkin huolissaan siitä, takaisiko pakkohoitokaan, etteikö uusia henkirikoksia tulisi.
 – Vankimielisairaalassakin alkavat jonkin määräajan kuluttua lomat pyöriä.
 Syyntakeettomia rikollisia hoitavista oikeuspsykiatrisista sairaaloista myönnetään lomia harkinnanvaraisesti, eivätkä lomat ole absoluuttinen oikeus, kertoo Psykiatrisen vankisairaalan vastaava ylilääkäri  Hannu Lauerma . Vapaudet kasvavat asteittain, ja niihin vaikuttaa muun muassa alttius tehdä toisille ihmisille pahaa.
 Jos taas Penttilän murhatuomio pysyy hovissa, tämä saa ensimmäisen elinkautisensa. Tällä hetkellä oikeusministeriö selvittää, pitäisikö vaarallisille väkivaltarikollisille tehtävien vaarallisuusarviointien painoarvoa lisätä, kun oikeus pohtii elinkautisesta vapauttamista.
 Hallitusohjelmaan on kirjattu, että "arvioidaan vaarallisimpien väkivaltarikollisten vapautumisen edellytyksiä perusteellisesti". Sitä ei ole vielä päätetty, keitä tähän vaarallisimpien väkivaltarikollisten ryhmään kuuluu. Oikeusministeriön mukaan siihen kuuluvat todennäköisesti ainakin elinkautista suorittavat. Konkreettiset muutokset ovat yhä auki, joten ei ole tiedossa, aikooko hallitus puuttua Penttilän tapauksen yhteydessä esiin tulleeseen tilanteeseen, jossa joku syyllistyy useita kertoja henkirikoksiin, mutta pääsee uudelleen myös vapaaksi.
 Lue lisää:
 Hallitus aikoo tarttua vaarallisimpien väkivaltarikollisten vapauttamiseen – Ratkaisuna saattaa olla vaarallisuusarvio, mutta sitä moititaan epävarmaksi
 Hovioikeus määräsi sarjakuristaja Michael Penttilän mielentilatutkimukseen – "Syytetään teosta, josta rangaistus on ankarin mahdollinen"

Tahdosta riippumattomasta hoidosta voi päästä lomalle, mutta harkinnan mukaan


Summary: Pitäisikö rikollisista tehdyillä vaarallisuusarvioilla olla nykyistä enemmän väliä, kun mietitään rikollisen pääsyä vapaalle jalalle? Tätä oikeusministeriö aikoo selvittää.

Miksi vanki voi päästä vapaaksi, vaikka hänet on todettu erittäin vaaralliseksi?
 Antti Rinteen  (sd.) hallitusohjelman tarkka kirjaus on "arvioidaan vaarallisimpien väkivaltarikollisten vapautumisen edellytyksiä perusteellisesti".
 Oikeusministeriön lainsäädäntöneuvos  Mirja Salosen  mukaan vielä ei ole päätetty, keitä kuuluu tähän "vaarallisimpien" väkivaltarikollisten ryhmään, jonka vapauttamisedellytyksiä hallitus aikoo punnita. Todennäköisimmin jotain tapahtuu Salosen arvion mukaan kuitenkin elinkautisvankien vapauttamiselle, koska sitä koskeva selvitystyö alkoi jo viime hallituskaudella ja selvityksen on määrä valmistua syksyyn mennessä.
 Syyttäjä haluaa lisää vaarallisuusarvioita
 Monien vakavien väkivalta- ja henkirikosten syyttäjänä tunnetun kihlakunnansyyttäjä  Eija Velitskin  mielestä hallituksen aikeet tarttua elinkautisvankien vapauttamiseen on hyvä alku, muttei se riitä.
 – Vaarallisuusarvio pitäisi ottaa laajemminkin käyttöön. Kun täältä päin katsoo, niin näyttää siltä, ettei sillä ole oikeastaan mitään painoarvoa.
 Vaarallisuusarviossa oikeuspsykiatri arvioi, onko ihmistä pidettävä erittäin vaarallisena toisen hengelle, terveydelle tai vapaudelle.
 – On henkirikoksiin syyllistyneitä, joille on tehty vaarallisuusarvioita ihan toistuvasti, mutta eihän se hyödytä mitään, kun he pääsevät toistuvasti ulos, Velitski sanoo.
 Neljän seinän sisällä olevia vaarallisia väkivaltarikollisia on monenlaisia. On elinkautisvankeja sekä tahdosta riippumattomaan hoitoon eli niin sanottuun pakkohoitoon määrättyjä, jotka on todettu syyntakeettomiksi. Sitten on heitä, jotka istuvat esimerkiksi taposta määräaikaista rangaistusta, josta pääsee rangaistuksen kärsittyä vapaaksi.
 Velitskin mielestä kaikille toistuviin väkivaltarikoksiin syyllistyneille pitäisi tehdä vaarallisuusarvio, kun pohditaan heidän vapauttamistaan esimerkiksi koevapauteen.
 Nykyisin vaarallisuusarvio voidaan tehdä esimerkiksi siinä yhteydessä, kun tuomioistuin määrää syytetyn mielentilatutkimukseen. Myös elinkautisvankien vapauttamisharkinnassa tehdään vaarallisuusarvio, jolloin käytetään myös nimeä riskiarvio.
 Miksei arviolla ole enemmän väliä?
 Miksi vaarallisuusarvio sitten painaa nykyisin niin vähän, että erittäin vaaralliseksi todettu ihminen voidaan päästää vapaaksi elinkautisesta?
 Vaarallisuusarvioiden luotettavuus ei ole yksiselitteinen, kertoo Terveyden ja hyvinvoinnin laitoksen ylilääkäri  Aulikki Ahlgren-Rimpiläinen .
 – Jos oikeus perustaa ratkaisunsa arviointimenetelmiin, jotka eivät ole sataprosenttisen luotettavia, niin missä määrin henkilöiden oikeusturva toteutuu?
 Ovatko arviot siis epävarmoja?
 – Oikeissa käsissä, oikeana ajankohtana ja oikealle henkilölle tehtynä ne voivat olla suuntaa antavia, Ahlgren-Rimpiläinen sanoo.
 Oikeusministeriö kiinnostunut arvioiden luotettavuudesta
 Rikosoikeuden professori  Kimmo Nuotio  Helsingin yliopistosta on samoilla linjoilla. Epävarmuuden takia oikeus ei voi tuijottaa yksin vaarallisuusarviota.
 – Vaarallisuusarviointi on tulevaisuuteen katsovaa. Ei ole tiedettä, joka pystyy vastaamaan kysymykseen henkilön vaarallisuudesta. Se on tietyllä tavalla valtava dilemma, Nuotio sanoo.
 Rikosoikeus taas katsoo menneeseen, koska jo tapahtunut on varmaa. Siksi oikeus pohtii elinkautisvankia vapauttaessaan, kuinka vakava rikos on ollut, onko vanki syyllistynyt useita kertoja rikoksiin ja miten tämä on käyttäytynyt vankilassa. Vaarallisuusarvio on vain yksi kriteeri pohdinnassa.
 Vaarallisuusarvion painoarvo on muotoutunut oikeuskäytännössä, Nuotio arvioi.
 – Mutta se on ollut myös lainsäätäjän tietoinen valinta. On varmasti ihan aiheellista katsoa tätä tilannetta, mutta minun on vaikea uskoa, että siihen olisi tulossa aivan radikaalia remonttia.
 Hallituksella ei ole vielä konkreettisia linjauksia siitä, miten vaarallisuusarvion painoarvo lisääntyisi - vai lisääntyykö ollenkaan. Tarkoituksena on muun muassa käynnistää tutkimushanke vaarallisuusarvioiden tekemisestä ja luotettavuudesta.

Hallitus aikoo tarttua vaarallisimpien väkivaltarikollisten vapauttamiseen – Ratkaisuna saattaa olla vaarallisuusarvio, mutta sitä moititaan epävarmaksi


Kansainväliset organisaatiot ja sopimukset

Britannian hallitseva konservatiivipuolue saa uuden johtajan tiistaina. Oli se sitten EU-eron kärkikannattajiin kuuluva Lontoon entinen pormestari ja entinen ulkoministeri  Boris Johnson  tai nykyinen ulkoministeri, maltillisempi brexitin kannattaja ja nykyinen ulkoministeri  Jeremy Hunt , Britannia astuu uuteen aikaan.
 Keskiviikkona konservatiivipuolueen jäsenistön äänestämä voittaja nousee mitä todennäköisimmin myös maan pääministeriksi.
 Britannian konservatiivipuolueen jäsenten äänestys uudesta puheenjohtajastaan päättyi maanantaina. Eroavan pääministerin,  Theresa Mayn  seuraajasta päättää noin 160 000 konservatiivipuolueen jäsentä.
 Jos ei kummia tapahdu niin Boris Johnson kurvaa Buckinghamin palatsin ja kuningatar  Elisabeth II:n  kautta iltapäivällä pääministerinä virka-asuntoonsa osoitteeseen Downing Street 10, ja aloittaa uuden hallituksen muodostamisen.
 Komentaja vaihtuu, mutta mikään ei muutu
 Seuraavallakin pääministerillä on vain neljä mahdollisuutta hoitaa brexit; perua artikla 50 eli ero, hakea lisäaikaa varsinaiselle eropäivälle, joka on nyt 31. lokakuuta, erota ilman sopimusta tai sopimuksen kera.
 Boris Johnson sanoi viikonloppuna “do or die”, eli tulos tai ulos. Johnson aikoo pääministerinä repiä EU:n kanssa neuvotellun erosopimuksen ja saattaa Britannian ulos unionista vaikka ilman sopimusta, jos eurooppalaiset kumppanit eivät suostu muutoksiin.
 Kivi kengässä on yhä Irlannin ja Pohjois-Irlannin rajaa koskeva järjestely, niin kutsuttu “backstop”. Se on on vakuutuksenomainen tullijärjestely. Sillä taataan, ettei saarelle nouse näkyvää rajaa estämään ihmisten tai tavaroiden liikkumista. Se on luotu siltä varalta, ettei parempaakaan löydy, kun kahden vuoden siirtymäaika eropäivästä lukien umpeutuu.
 Jeremy Hunt on tarjonnut maltillisempaa lähestymistapaa. Hän haluaa myös neuvotella rajakysymyksen uusiksi, mutta haluaa lisäaikaa neuvotteluille. Huntin mukaan ero olisi ajankohtainen vuoden lopussa.
 EU:lla ei ole uutta tarjolla
 Irlannin ulkoministeri  Simon Coveney  sanoi BBC:n  Andrew Marr  show’ssa sunnuntaina, että kaikki ovat pulassa, jos Britannian uusi pääministeri haluaa repiä neuvotellun erosopimuksen. Coveney painotti, että päätös erota ilman sopimusta on Britannian oma valinta.
 EU:n johto on sanonut puolitoista vuotta, että erosopimusta ei enää muuteta vaan, että esimerkiksi Britannian Irlannin rajaa koskevat huolet ratkaistaan uudessa, tulevaa kauppasuhdetta koskevassa sopimuksessa.
 Toisaalta EU-johto keskustelee Britannian kanssa, johti maata keskiviikosta eteenpäin kuka tahansa.
 Konservatiivipuolueen kuukauden kestänyt johtajakisa on kasvattanut sopimuksettoman eron mahdollisuutta, koska sekä Johnson, että Hunt ovat molemmat vankkoja brexitin kannattajia.
 Brysselissä eu-komissio on jo pitkään varautunut sopimuksettomaan eroon. The Times -sanomalehti kirjoitti maanantaina diplomaattilähteisiin viitaten, että komissio valmistelee miljardien eurojen tukipakettia Irlannille siltä varalta, että Britannian ja EU:n kauppasuhteet katkeavat äkisti lokakuun lopussa. Irlanti on taloudellisesti ylivoimaisesti suurin kärsijä.
 Kapina muhii kaikkialla
 Viikonloppuna brexitin vastustajat järjestivät Lontoossa kolmannen suurmielenosoituksen EU-eroa vastaan. Poliisi kertoi Ylelle, että parlamentin edustalle odotettiin 75 000 - 100 000 ihmistä, mutta paikalle saapui vain 15 000 - 20 000 henkeä. Edellinen mielenosoitus keräsi miljoonaväen.
 Jos väki parlamenttirakennuksen ulkopuolella on vähentynyt niin kapina itse Westminsterissä Johnsonin erosuunnitelmia vastaan on voimistunut.
 Huhut siitä, että Johnson pääministerinä määräisi parlamentin tauolle kun eron aika koittaa on saanut kansanedustajat vastatoimiin. Parlamentti hyväksyi viime viikolla esityksen, jonka mukaan Britannia ei voi erota EU:sta ilman sopimusta.
 Lisäksi konservatiivipuolueen laiha neljän edustajan enemmistö kutistuu päivä päivältä. Yksi Tory-edustaja on saanut syytteet seksuaalisesta väkivallasta ja joutuu oikeuteen. Toinen edustaja on menossa vaihtoon täytevaaleissa.
 Uusi pääministeri ei voi myöskään luottaa koko puolueensa tukeen parlamentissa kun kyse on EU-erosta. Yksi Theresa Mayn ministeri erosi jo eilen ja lisää eroja on luvassa tänään. Erojen syy on Boris Johnson, jonka siis odotetaan nousevan pääministeriksi ja hänen brexit-politiikkansa. Valtiovarainministeri Philip Hammon sanoi, ettei hän voi tukea sellaista politiikkaa ja johtajaa, josta on vahinkoa Britannialle.
 Keskeltä nousee uusi voima
 Kevään eurovaaleissa hyvän tuloksen tehnyt puolue liberaalidemokraatit vaihtoivat eilen puheenjohtajansa. Johtoon nousi 39-vuotias  Jo Swinson , joka voittopuheessaan kutsui brexitin vastustajat yli puoluerajojen taisteluun Britannian EU-jäsenyyden puolesta. Swinson otti myös etunojan seuraaviin vaaleihin ilmoittautumalla pääministeriehdokkaaksi.
 Liberaalidemokraatit ovat olleet jo jonkin aikaa taas myötätuulessa EU-myönteisenä puolueena ja tuoreen kyselyn mukaan hätyyttelee parinkymmenen prosentin kannatusta.
 Samaan aikaan konservatiivien ja työväenpuolueen kannatukset ovat tipahtaneet. Molemmat puolueet ovat jakautuneet brexit-kysymyksessä.
 Useat poliitikot ja tutkijat ennustavat ennenaikaisia vaaleja ennenkuin EU-ero on käsillä.
 Kuherruskuukausi ei ole edes päiviä
 Edessä on kiire viikko, kuka ikinä onkaan Britannian pääministeri keskiviikkona. Ensi töikseen uusi pääministeri ohjeistaa maan ydinsukellusveneiden komentajat ydiniskun varalta, eli mitä tehdä jos komentoyhteydet katkeavat.
 Pääministeri todennäköisesti julkistaa myös jo ensimmäiset, tärkeimmät ministerinimitykset, niitä ovat valtiovarain-, sisä-, ulko- ja puolustusministeri. Hallituksen nimittäminen jatkuu torstaina.
 Sen jälkeen alkaa yhteydenpito ulkomaailmaan ja vierailujen aloittaminen. Brexit ja suhteen luominen Brysselin kanssa ovat kärjessä ja niiden hoitaminen myös määrittää pääministerin onnistumisen.
 Iran on vakava ulko- ja turvallisuuspoliittinen haaste heti alkuun. Pääministerin paikkaa tavoitteleva ulkoministeri Jeremy Hunt on pyytänyt eurooppalaisilta liittolaisilta apua kauppalaivojen kulun turvaamiseen Hormuzinsalmessa. Ehdotus merioperaatiosta tehtiin sen jälkeen kun Iranin vallankumouskaarti otti perjantaina haltuunsa Britannian lipun alla kulkeneen öljytankkerin salmessa.
 Uuden pääministerin päänsärkyihin kuuluvat myös hajanaisen konservatiivipuolueen eheyttäminen ja kapinoivan parlamentin hallitseminen.

Britanniassa kuohuu tällä viikolla - pääministerin nimi selviää keskiviikkona


Syyriassa yli 40 ihmistä on kuollut ilmaiskussa, kertoo Syrian Observatory for Human Rights -tarkkailujärjestö. Venäjän uskotaan olevan torille maanantaina tehdyn iskun takana. Moskova on kiistänyt syytökset.
 Isku tapahtui kapinallisjoukkojen hallitsemassa Idlibin maakunnassa. Alueelle on aikaisemmin sovittu kansainvälinen aselepo, mutta maakunta on ollut Syyrian ja Venäjän ilmaiskujen kohteena huhtikuusta lähtien.
 Väkivaltaisuuksissa on kuollut yli 650 siviiliä. Yhdistyneiden kansakuntien mukaan kolmen viime kuun aikana yli 330 000 ihmistä on paennut alueelta.
 Britanniassa toimiva tarkkailujärjestö perustaa tietonsa muun muassa Syyrian sisäisiin lähteisiin, lentokoneiden reitteihin ja käytettyihin sotatarvikkeisiin.
 Lue lisää:
 Al-Assadin tai Venäjän joukot tekivät jälleen verisen ilmaiskun torille Syyriassa – "Ruumiita lojuu kaduilla"

Ilmaiskussa Syyriassa yli 40 kuollut - Venäjän arvellaan olevan iskun takana


Summary: Laajojen metsäpalojen sammuttaminen etenee, mutta työ on hidasta.

Portugalilaispalomiehet kertoivat maanantaina, että Keski-Portugalissa tuhoja tehneet maastopalot on saatu suurelta osalta hallintaan.
 Vaikka paloista noin 90 prosenttia on sammutettu, voimistuvat tuulet aiheuttivat yhä huolta pelastajissa.
 – Aamulla tilanne oli käytännössä hallinnassa, mutta sääolot estivät tilanteen vakiintumisen, kertoi pääministeri  Antonio Costa  toimittajille.
 Illalla viranomaiset kertoivat, että sammutustyöt etenevät, mutta työ on hidasta.
 Espanja lähetti paloalueelle avuksi kaksi amfibiolentokonetta, joilla voi laskeutua sekä maalle että veteen.
 Euroopan Unioni on myös ilmoittanut auttavansa torjuntatöissä, jos Lissabon pyytää.
 Maanantaina useita palomiehiä loukaantui sammutustöiden yhteydessä. Kaikkiaan lauantaina syttyneissä paloissa on loukkaantunut jo lähes 40 ihmistä. Useimmat ovat kärsineet savun aiheuttamista hengitysoireista, mutta ainakin yksi henkilö on kärsinyt vakavista palovammoista.
 – Hengittäminen on jo helpompaa, mutta olemme yhä varautuneita, pelastusvoimien edustaja sanoi tiedotustilaisuudessa.
 Lähes 1300 palomiestä on osallistunut sammutustöihin. Lisäksi paloa sammutettiin useiden vettä pudottavien lentokoneiden voimin.
 Seitsemällä alueella Portugalissa oli maanantaina voimassa palovaroitus kuivan sään ja korkeiden lämpötilojen takia.
 EU:n tilastojen (EU`s European Forest Fire Information System) mukaan yli 250 000 hehtaaria maata on tuhoutunut tulipaloissa Euroopassa tammikuusta huhtikuuhun tänä vuonna. Portugalissa aiempaa kuivemmat ja kuumemmat kesät ovat pidentäneet ajanjaksoa, jolloin maastopalojen riski on suuri, kesäkuusta lokakuuhun, aiemmin palot keskittyivät heinä-syyskuun välille, viranomaiset kertovat.

Tuuli aiheuttaa huolta Portugalin metsäpaloissa -  EU tarjoaa apuaan